US nih Myanmar Vuanci Zung 2 le ralkap company dan a tat chap hna | The Chin Express\nUS cozah nih uknak firtu Myanmar ralkap cozah cu fak deuh in dan a tat chap. Ralkap vuanci zung 2;\nRunvennak Vuanci Zung le\nRamchung Vuanci Zung\nle ralkap company 2;\nMyanmar Economic Holdings Limited cu US company pawl nih “ralkap thilri” zuar hna lo dingin phihkhamnak (dantatnak) a tuah.\nRalkap nih sandahpiahtu mipi 1,700 leng a tlaih cang hna i 54 leng a thah cang hna ruangah US cozah nih fak deuh in dan a tat chap hi si.\nKan hnu thla zongah President Joe Biden nih uknak chuttu lutlai ralkap bawi pawl le Runvennak Vuanci le lunghring le leitang chuak cotu ralkap company 3 phihkhamnak a rak tuah cang.\nUS Chawlehnak Vuanci Zung nih, “Myanmar ralkap cu US chuak thilri tampi cawk kan kham cang,” tiah cathanh a chuah colh.\n“Uknak chuttu lutlai pawl cu an tuahsernak theipar kan zunter peng hna lai. Tu hnu hmailei zongah phihkhamnak tuah chap dingin khua kan khan lio asi,” ati.\nMyanmar Economic Holdings Limited hi ralkap company an si. Mah company he aa pehtlaimi company hme deuh pawl le dawr tam taktak an um.\nRalkap nih mah an company 2 hin beer, kuak, phone/internet, tires, leitang chuak cawh, innlo, tbk. chawhlehnak tampi rampumpi ah an tlaih dih. Mah ruangah ralkap bawi Min Aung Hlaing le a tapeh pawl an rum tuknak asi.\nMyanmar ram chung palek vialte a uktu hi Ramchung Vuanci Zung asi. Mah vuanci zung nih hin social media i ralkap huatnak a chim/ṭialmi pawl ngiatnak thilri pawl US company sinah a cawk tawn, tiah theih asi.\nLamsul le Pehtlaihnak Vuanci Zung zong hi ralkap nih ramdang technology cawknak caah a hman tawnmi si caah US nih a phihkham ve awk si, tiah Justice for Myanmar phu biachimtu Yadanar Maung nih a chim.\n“Cun, ralkap nih mipi a hrem chin lengmang hna nak hnga lo, vawlei cung ram vialte nih Myanmar ralkap hriamnam zuarh lo ding tiangin phihkhamnak an tuah awk si,” ati.\nUS nih a phihkhammi (dan a tatmi) cu zei dah santlaihnak um?\nUS nih a phihkhammi vuanci zung 2 le ralkap company 2 hi US thil chuak a caw tuk lomi an si caah zei pipa harnak an tong lai lo.\n“US le Myanmar hi thil an i caw tuk lo, cucaah US nih a phihkham thawngin Myanmar ralkap nih harnak zei pipa a tong lai lo,” tiah US Chawlehnak Vuanci Zung rianṭuan hlun William Reinsch nih a chim.\n“Ralkap bawi pawl an tangka vialte hi phihpiak hna sehlaw hmual a ngei deuh lai. Ralkap bawi vialte an tangka chuah kho lo dingin an phihpiak dih hna ahcun ralkap thazaang ṭhawnternak thilri le an duhmi thil an caw kho theng lai lo,” ati.\nUS cozah nih Myanmar ralkap company cungah a fak bikmi phihkhamnak a tuah khawh rihmi cu;\nUS rammi hohmanh nih ralkap company he thil i cawk/zuarh lo ding (US minung sin in ralkap sinah tangka fang 1 hmanh luhter lo) le\nRalkap company pawl cu US bank hmang kho loin tuah hi an si. Hi tiang phihkhamnnak hi US cozah nih a tuah rih lo.\nHmasa thawngpangUS ah kum 67 Asian tarpa minung 3 nih tuksapur in an velh\nHnu thawngpangDr. Sasa: ‘Caankarlak Cozah’ kan dirh lai, ramdang nih kan bawm uh


Cawbuk Khuabawi Phuah Ding in Report Kong ah Khuabawi Pumpak Fianternak Tlamtling – THE CHIN JOURNAL\nCawbuk Khuabawi Phuah Ding in Report Kong ah Khuabawi Pumpak Fianternak Tlamtling\nOctober 25, 2020 October 23, 2020 | The Chin Journal | Hakha, Chin State\nOctober 22 ah Cawbuk khuabawi Pu Tan Lwin Oo nih Media hmang in thawngfianhnak a tuah.\nCawbuk khuabawi a rian in dihter ding in report an tuahmi kong he pehtlai in Cawbuk khuabawi a tuan liomi Pu Tan Lwin Oo nih fianternak a tuah i, minung 7 nih mi an hlen hna i an ka report hi a si, tiah a langhter.\nA tanglei ca hi khuabawi Pu Tan Lwin Oo nih a chimmi an si hna:\n“Cawbuk hi Leisen le Cawbuk tiah kan i then caah hin 2018 thimnak kan tuah lecangka, In-Charge kan i pek hlan hrimhrim in Leisen lei nih uk kan duh lo kan dinhter than lai tiah an timi thawng hi ka theih cang.”\n“An ka duh lonak aruang cu kei cu Pyidawtar mi ka si i Cawbuk ah aa thialmi ka si a si. Cun a pahnihnak cu Leisen nih uk an duh lo ruang ah a si. Cun, a pathumnak cu miphun thleidannak ruang ah a si.”\n“Cucahcun, September 29, 2018 ah a voi khatnak an rak ka report. Cu lio ah cun mithi min le ramdang ah a um cangmi hna i an min tam ngai an lak i, min an thut. Tii kong ah le lam kong ah tiah an hlen hna i min an thuter hna.”\nCun, “Hlenthawi in report an in tuah a si ahcun tazacuai hna tiah khuanu khuapa le Hakha uktu nih ca an ka thlakpiak.” (A tang i ca hi a si. Hakha penguk zung nih “Lih in an in report a si ahcun tazacuai hna” tiah Cawbuk khuabawi sin ah calehnak an pek).\n“Asinain, dawtu le upa hna nih an ka chimhrin cawnpiak caah kaa tul than. Cun, July 16, 2020 zeihmanh a tuah lo, mipi meeting a kan au lo tiah an ka report than. Cucaah, khuanu khuapa, khuabawi pa, innhra uktu khuabawite le mipi cheukhat nih mipi meeting kan tuahnak kong le sang thanchonak kan tuahmi pawl chinchiahnak record he kan el ve hna.”\n“Cun August 4, 2020 ah innhmun a zuar, a hlen hna tiah an ka report than. Minung 230 nih min an thut. Hi minthut he pehtleih hin chim ka duhmi cu min a thumi pawl hi inn 230 tiah an ti nain a inn in a si lo, minung (milu) in an si i inn khat ah minung pathum pali an thutter hna. Khuabawi thimfung thlak0nak ah tiah an hlen hna i, min an thutter hna.”\n“Cun nan min nan thut lo ahcun kanmah kan tuan tik ah nan herhmi catlap (ထောက်ခံစာ) kan in pe hna lai lo tiah an tlerh hna. Cun, innhmun nan ngah lai tiah an ti hna. Micheu cu lam tuah lo ding in duhlo langhternak minthut a si tiah an hlen hna. Cun acheu cu anmah theih lo bak in min an thutpiak hna. Keimah nih bia fiang ka theihmi ah cun minung 200 tluk hi an hlenmi hna, an tlerhmi i, anmah theih loin min an thutpiak hna.”\n“Cun, atutan zong ah Pi Ngun Men hi a thi cangmi a si nain reportnak min thutnak ah aa tel ve. A hmatpungttin (ID) ah 09407960 a si. ID deu minung paruk hrawng an um rih. Minthutnak ah mi a hlengtu hna hi minung 7 an si.”\n“Cun, innhmun a zuar an ti tikah hin catlap (ထောက်ခံစာ) ka pekmi hna nih Ks. 50,000 hi sang thanchonak ca ah an pek. Mah sang thanchonak tangka an pekmi cu ai zuar tiah an ka merpiakmi a si. A hlen hna an timi tangka hi ka hlenmi hna a si lo; anmah nih sangthanchonak Fund ah an pek/an tunmi a si.”\n“Khuabawi rian ka tuan chung ah ka tuahmi pawl cu:\n(1) 2018-2019 ah U Thang Hnin Sianginn in Lungtha va tiang tilu (pe 125×3×3)\n(2) 2018-2019 ah Nawl Bik (ရေပြွန်) (24×4) ပေ\n3. 2018-2019 ah Ngun Hlei Thluai inn pawng (16×10×16) ပေ\n4. Hluttaw Fund in 2018-2019 ah Matupi lam in Senthang biakinn pawng (pe 150×6)\n5. 2018-2019 ah Matupi lamthen CCU sianginn pawng (pe 12×6) Furlong 2\n6. U Leng Mang inn pawng (24×4×4) (ရေပြွန်)\n7. 2019-2020 ah Thlaan lamtthen in Middle School sianginn pawng tiang (သင်္ချိုင်းကုန်းလမ်းခွဲမှ အလကျောင်းနား) (pe 350×14) lung phah\n8. April 16, 2018 ah Matupi lam chak lam kauh (pe 800) (Khuanu khuapa i bawm in)\n9. June 21, 2018 ah U Nep Luai inn in a tang tiang (khuanu khuapa)\n10. May 8, 2018 ah innkaang meithahnak ti khohnak ti-inn (Khuanu khuapa i bawm in)\n11. May 5, 2018 ah U Tuan Hram inn pawng (ယာယီ) hlei (pe 12×3)(Khuanu khuapa i bawm in)\n12. Matupi lampi lammei\n13. November 2019 ah lamsul lei vuanci sin bawmhnak halmi ah lammei\n14. June 3, 2018 ah Middle School (အလကကျောင်း) thutden caah\n15. July 12, 2018 ah Middle School (pe 135×12) cu khuanu khuapa le uknak lei hnatlak in bawmhnak hal mi ah ယာယီကျောင်ခင်းလမ်း hna hi an si, tiah Cawbuk khuabawi nih a langhter.\nA cunglei ca hi Khuabawi Pu Tan Lwin Oo pumpak chimmi an si i, The Chin Journal nih a chim ning in kan langhter chinmi a si.


Cahlun: Hlaphuah Thiam [tleicia] Pu Herh Lian He Biaruahnak – THE CHINLAND POST\nHmanthlak hi a thih hnu ah, an tuah mi Online ah kan lak chom mi a si.\nChin Digest| Vol. 3, No. 5 (December 2017) – [Theihternak: Laimi nih hla lei ah pa can bantuk in kan i bochan mi tleicia Pu Herh Lian philh lonak le hla phuah, hlasak le Lai hla thanchonak kongkau ah a hmuhning rel khawh nakding ca ah 2017 December chuak Chin Digest ah biaruahnak kan tuah mi kan hun tar. Nan kan theihthiamnak ding zong kan in nawl duh hna. ~Editor]\nHlaphuah Thiam Pu Herh Lian He Biaruahnak\nBiaruahtu: Salai Kep Chin Thang\nA hmun: Yangon\nA ni: 2017 December 5\nPu Herh Lian cu Laimi lak ah hlaphuah lei minthang a si lawng si lo in atulio ah Tent Band ringawn tumtu phu a dirh i cu Band ah Bass a tum cuahmah lio mi a si. Mino hlasak thiam minthang tampi nih an sak mi Laihla a tam deuh cu amah phuahpiak mi an si. Amah hi Lai hla phuah le tawlrel le tum bak in aa cawm mi a si i tutan ah Chin Digest nih kan Lai hla kongkau— a bik in hlaphuah le hlasak lei, hla lei kan ṭhancho khawh nakding ah a saduhthah pawl biaruahnak kan hun ngeih.\nChin Digest (CD): Hlaphuah hi zeitik in dah na rak i thawk? Hla na phuah hmasa bik lio i nangmah le nangmah na rak i hmuh daan rak kan chim ta law?\nHerh Lian (HL): Hla ka phuah hmasat bik ti hi hiti hun chim awk ah a har ngai. Hla hi ka rak duh hrimhrim. Ka phuah hmasat lio ti in khin kaa cinken ti lo, a sau tu cu a sau cang. Pathian hla tu hi ca te i ṭial in ka rak phuah. Zuun hla hi ka rak phuah hmasat. Mah lio ah cun sol-fa zong ka thiam lo. Hngalh mi zong ka ngeih lo tik ah hi ka hla hi a ṭha maw ṭha lo ti hun chim awk zong ka hngal lo. Hlan chan i guitar in phuah, a bar zong rel theng lo, kiak sup khin ka phuah tik ah keimah le keimah hmuh ning khi a chim awk ka thiam lo.\nCD: Hlaphuah hi nangmah huam ruang le i zuam ruang ah maw a si bik, Pathian nih a rak ka pek mi pahrang hrim a si ko tiah dah na ruah?\nHL: Mah hi ca te hna kan relnak ah cun Pathian nih rak pek mi (secret gift) ti khi a rak si cu mu. I, Hla lei hi cu ka rak huam bak ve. Mi hla ngaih zong hi ka rak huam tuk. Hla ngaih tbk hna hi hawi hlei bak in ka rak huam, cucu Pathian nih a rak ka pek mi hrimhrim kha a si ko.\nCD: Hla lei he pehtlai in cawnnak tbk na rak ngei bal maw?\nPu Biak (G. Biak Nawl) sin ah hin ka va kal tawn. Hiti cawn taktak si lo in ka thiam lonak tete kha ka va hal lengmang. Cun amah nih cauk tampi a ka pek i cu pawl cu heh tiah ka zoh, a Laica ṭial mi zong ka zohchun. Cucu a si ko. MIT ka rak kai lio ah elective subject in music hi ka rak lak bal.\nCD: Hi dirhmun phak khawh nakding ah hin zeitluk in dah na rak i zuam, zeitluk in dah caan na rak pek?\nHL: Aaa… kaa pe bak ko. Chim ahcun a tam tuk. Cun hi dirhmun ti tik ah a cungpi ah ka va um, hlawhtlinnak sangpi ka hmu tinak khi a lo hnga i hi dirhmun ti awk khi cu ka si lem lo. Nihin ni tiang ka tuah khawh peng mi hi titu khi a si deuh. Hla hi ka tuah tuk ca ah khin pawcawmnak tlak khin a hung tla i a si. A hlan ah cun tlangrian bantuk bak khi a si. Hlaphel chuah kho zong an tlawm tik ah kanmah hla i tel ve seh tiah i sawhhmenh khi a si. Mah i sawhhmenh chan khan hawi dang nakin kai pe, kai zuam deuh, ka siang deuh, ka nun zong kaa ṭhum deuh, ka lungsau deuh. Hla huam mi he kan hun i pehtlaih tik ah ka thiam mi nakin ka lungsau mi tete khi an ka tlaihchan deuh tiah kai ruah. Kei hi kai tangdor fawn ca ah nihin ni tiang ka tuah khawh pengnak hi a si.\nCD: Miphun pakhat ca ah hla hi zeitluk in dah a biapi tiah na ruah. Na kan chim kho hnga maw?\nHL: Hla hi cu miphun pakhat, vawlei cung minung nih ngeih dih a si. Laimi zong hla kan ngei ve. Siangbawite nih an kan phurh mi hla sol-fa, tbk le pipu hla tbk kan ngei ko. Lai hla hi hla aw pathum lawng kan ngei i kan rak lanh tuk cang. Zeicadah kan herh ti ah cun miphun ṭhanchonak tahfung a si. Miphun pakhat nih zungnem (art) ti mi hi a ngeih a hau, caṭial lawng nih a zat bak lo. Holh le bia kilvennak zong ah a hau. Kanmah kan tuanphung ro chiahnak zong ah a herh. Biana ah ti ngahring dawi, ṭhal khuapau tbk hna hla ah an cuang, thingram vennak tbk hna hla ah an um. Thlachiat ruahnak, zanghleicawinak tbk hna hi hla ah an um. Cun pakhat le pakhat i ngaihnak tehna, a hlei in Laimi ramleng ah tampi kan um i aa darh dih mi Laimi ca hrim ah i philhlonak, i ngaihnak hla, i hlamnak hla tbk kan ngeih a hau_funtomnak ah kan ti lai cu. Cun, hla nih hin miphun pakhat chung zong ah pakhat le pakhat a kan dawtter.\nCD: Chan thar Lai mino hlaphuah thiam lak ah Lai biafang ah a rum bik lei le Lai nun a langhter kho cemtu pakhat na si. Hihi zeiruang bik ah dah a si hnga? Biana ah na nuhrin le na pawngkam ruang ah maw, cun nangmah nih heh tiah na kawl, na hlat ve ruang ah?\nHL: Ka ṭhannak hi Hakha si ve ko. Kan i khat cio ko. Tar pawng zong ah ka um deuh ve tuk lem lo. Bia thuk zong hi ka hlathlai ve lem lo. Kan i khat dih ko. Keimah nak hmanh in bia hi a rum an tampi. Hla cu a lu le taw aa tlaih ding a si cu mu. A hramthawk in kan hun sak lai i tuanbia bantuk a si cun a hramthawk in a dongh tiang a tling hnga. Khakha a tlinh mi chung ah khan bia dawh deuh ti mi cu ruah deuh hau ko cuh. Bia rum ti mi kha cu tlawmpal te thuk deuh in ruah a hau i ka zuam deuh, caan ka pek khawh deuh le ka huam hlei deuh ruang ah a si lai cu. Khikhi ruah deuh a hau ti mi ka ruah ruang ah bia khi a ciap deuh mi a lo i a si.\nPhoto: Sangku Kpc (Facebook/Private)\nCD: Hlaphuah nakding ah zeibantuk caan khi dah aa rem bik, hla a chuak khun bik na ti.\nHL: Dai tein um lio caan te hin a chuak bik ko rua. Cun a caan cun pawngkam ah lung thawhtertu, a hloktu a um ve cu a hau. Biana ah bus cit pah in Kawl hlapi (Ti-Chin-Ci) hun ngaih liopi hna khin vuk tiah thinlung khi a mongh i thinlung in kakip kan va cul i a chuak tawn, tibantuk khi a si. Pawngkam nih hnahnawhnak a pek lo tu cu a hau ngai ve.\nCD: Hlaphuahtu pakhat dirhmun in hla phuah an fialtu cung ah na lungput na kan chim kho hnga maw?\nHL: Hlaphuahtu ka si bantuk in hla phuah a ka fialtu hi kei ka ca ahcun ka chungkhat an si tiah kai ruah ko. Cun, ramleng hna cu chungkhat sahlawh zohkhenhtu an si i, cu bu i an hun ka fial, hlasa bal theng lo zong nih an hun ka fial tik ah cun aw… hihi Pathian nih amah ca ah kua ve u tiah an thinlung ah rian a ṭuan si ko tiah kai ruah. An ca ah thla zong ka campiak hna.\nCD: Tulio mino nih hla phunphun (pope, rock, rap, tbk.) kha hun sak ngaingai a si. Khatlei ah le kan upa tampi nih cohlan an i harh ngai rih. Phundang cun an lunglennak kho lo. Hihi mino le upa duh mi aa dan tuk mi hi Lai hla ṭhanchonak ah dawntu a si kho lai tiah na ruat maw?\nHL: Mah hi kong ahcun Laihla ṭhanchonak cun dawntu ngan tuk cu a si lai lo nain dawntu hme nawnte cu si ve ko lai. A ruangcu, Lai hla ṭhanchonak ti cun Lai hla hi Pu Biak bia van i hlan cun ṭhenh chaw si ti lo, zuar chaw ah aa cang cang. Bu pakhat nih maw, khua pakhat nih maw tangka kawlnak tbk hman a si cang. Zapi nih pom khawh ding rumro tuah hi cu zuarchaw tbk tuah ding ah khan an ngaih duh deuh ding mi kan tuah a si cun, an ngaih duh lo deuh mi kha kan duh mi a si ko zong ah zuarchaw a si kho lai lo tiah kan nganh tak lengmang mi te kha a ṭhangcho lo deuh ko lai cuh. Chantiluan ringawn kan ngeih ve ko bu i tha kan pek lo tuk a si cun kan hnarcheu a thi ko lai, kan ṭhanchonak dawntu cu a si ve ko lai tiah ka ruah.\nCD: Hla ah hin kan biafang a rumnak a um ti a si. Nain nihin Lai mino tampi nih hla an phuah tik ah Lai biafang lei ah kan sifak ngaingai. Hihi zeitindah kan tuah ah dah a that bik hnga i a hodah ṭuanvo ngei bik an si tiah na ruah?\nHL: Annih khi ṭuanvo an ngei hun ti tik ah mawhchiat khi a lo hnga i pumpak hi a si bik ko rua tiah ka ruah. Amah hlaphuahtu pa hi a huam bak a hau hnga. Hla cu chim lo bia hmanh hi a caancaan cun kan chim kho lo cu mu. Biana ah Kawl le Mizo tbk nih caantlaitu tbk an si tik ah an holh hrim an i ziak tuk ning khi mu. Kannih cu kan i harh deuh ziar ko cu mu. Bia hrim kan lanh kho lo, kan rum lo. Khakha bia kan rum khawh nakding ah cun Laiholh tampi holh a hau ko tiah ka ruah. Biathuk le a dangdang zong cauk chuah mi an um ko tik ah kanmah hrim nih kan zoh i kan i zuam a herh ko.\nCD: Laimi hi hlasak lei le hlaphuah lei ah kan za ve ko tiah na ruat maw? A zeibantuk zawn te khin dah kan chambau bik tiah na ruah?\nHL: Kan chambau pah ko tiah lungthiang tein chim ko ning law mu. Laimi bak nih Kawl hla, Mizo hla sak hna aa ziak deuh, aa rem deuh tbk a si tik ah kanmah hla te khi kan dirpinak thazang a der deuh. Laimi kan si ko nain dakaw biafang kan kheh lo caan khi a tamtuk. Mi dang tu nih an kan khehpiak deuh cu! Laihla chuak a tlawm, aw ṭha taktak kan tlawm tik ah anmah nih khuhchilh (influence) tuah awk ding, i cawn ding taktak kan ngei hna lo. Kan uar mi hna khi Kawl le miphun dang an si i cu ah anmah aw tu kan i cawn tik ah khin a si pah. Lai hlasa cu amah bak hun ti awk khi kan tlawm tuk rih. Hlasak daan, ning le cang tbk pawl khin kan bau deuh rih ko. Chim duh mi cu cawn deuh rih kan hau. I zuam deuh rih kan hau ti khi a si ko.\nCD: Tu hrawng hi Lai zuun hla in hla phel chuah a tlawm ngaingai. Online cung ah fung khat hnih tete an hun thlah tawn dah lo cu a um setsai ti lo. Hihi zeiruang bik ah dah a si hnga?\nHL: A ngaitu kan tlawm tuk cang. Laitlang lei in kan chim cun Oh-Set ngei lo mi an tam ngai cang. CD cu Oh-Set hau cu mu. Mawtaw in si fawn lo tik ah cycle in kal pah ah chuah awk a har. A dang zoh awk, ngaih awk le tuah awk a tamtuk tik ah a hun har deuhnak hi a si. Miphun dang tluk (quality) hun phanh deuh nakding ah tlawmte tal cu hun banh deuh kha a hau ve. Zeicati cun chawlehthalnak pakhat a si ve tik ah mu. Cun a hlante rengreng ah kan i bochan mi cu ramleng um mi hi an si. Nain ramleng um zeimawzat nih le zuun hla kan ngai lo ti a hun si tik ah an ngamh pah cio ti lonak hi a si pah.\nCD: Lai zuun hla chuak a tlawm chin lengmang mi hi zeitin na hmuh? A poi na ti maw?\nHL: A poi ko. Tlangcung mi miphun dang (Kachin, Wah, Karen le Lisu tbk) hi ka hal hna tik ah annih cu hlaphel an chuah ah an manh tuk. Chuah phu thatho an si. Hla cu Philo a si cu mu. Dawtnak kong a thuh deuhnak kha kherhlai i dawtnak hrin ṭhan lengmang kha a si cu mu. Annih cu mah kha an bia le an hla in pakhat le pakhat an i funtom. Kannih cu dawtnak (minung le minung i dawtnak, ram dawtnak) te tiah kan hun funtom mi kha kanmah sin phanh khawh ṭhan ve ti lo tik cun kan ngai ti lo. Ca ah cun kan rel ko, kan hna nih a theih ko nain hla melody ṭha mi te le music aa dawh mi tein kan ngai ti lo. Tik ah Laitlang aa dawhnak kan cuainak, kan hlawi mi, ram dang le ram dang kan i ngaihnak kan bia le hla tbk tete kha an ngaih ti lo le ngaih awk a tlawm mi cu a poi tuk tiah ka ruah.\nCD: Hla hi fung zeizat hrawng dah na phuah cang hnga? Zeibantuk hla (Zuun hla, ram hla, Pathian hla tbk ah).\nHL: Kan nu he tuan deuhpi ah khan kan rak rel i thong khat leng hrawng a si cang tiah ka ruah i cu hnu cun ka rel kho ti lo. Cu hnu zong cun ka phuah mi tam ngai. Nain ka rel kho ti bak lo. A tam tuk ca ah ti si lo in kaa harh cang.\nCD: Laimi nih hlaphuah bak hin i cawm awk a ṭha hnga maw?\nHL: Lai hla phuah bak in i cawm ti cu keimah bak hi ka si ko. Lai hla bak in ka rak i thawk, atutiang zong Lai hla peng ka ṭial ko. Pathian zong a ṭha i ka nung men si ko hih. Nain ka rum kho bak ve lo hi. Lai hla phan bak cun ti lo khan mah nih tum chih, sak pah tbk cun nun khawh a si ko hih. Nain hawi tluk khawh cu a si bak lo hih.\nCD: Mizo hna cu hlaphuah pawl an rum tiah an kan chimh tawn. Khi tiang dirhmun phanh te khawh nakding ah khin zei pawl dah kan herh?\nHL: Ka theih tawk ah miphun dang ka hawile zong hi an rum, khua an sa kho. Kei hi zingzan ti awk in ka ṭuan, keimah tluk in Lai hla a lenh mi cu an um tuk lai lo ti awk khi a si, cu tik ah kaa cawm sawk, hawi tluk cu si lo nain mu! A biapi mi cu cozah le bu tbk ah si lem lo in kan tuah zat te kha mi dang sin in a vaivuanh lo a hau, keimah ka tuah mi ka hla kha na uar lo hmanh ah ka rianṭuannak na ka upatpiak, na ka theihpi i youtube tehna ah mah nawl in chiahpiak lo, tbk kha kan herh. Kei cu miphun cung tu hin ka hngat deuh.\nCD: Lai mi hi hla lei ah biatak tein kan ṭhancho khawh nakding ah kan cozah, siloah mahlei a cawlcang mi bu nih an tuah awk bak a si tiah chim na duh mi a um maw?\nHL: Bu pakhat hi cu a herh bak tiah ka ruah. Music and Art lei hruaitu bu cozah nih hngalhpi mi hi ngei kho sihlaw cucu kan bupi in a thiam, a hngal mi nih kan hruai in kan i bawm cio lai. Zuamnak, cawnnak tbk tete kan tuah khawh lengmang a si cun kan hla hi a ṭhangcho lai ti zong ka ruah i a hau bak tiah ka ruah. Kan miphun kan i funtom nakding zong a si lai. Ka chunmang ngaingai zong a si. Cu nih zohchun tlak (hlasak lei lawng hmanh si lo in nunzia lei tiang) hlasak thiam tampi chuahter kan i zuam hna lai i mino tampi nih zohchun ding le cawn tlak kan ngei hna lai. Kannih Laimi hi muicawl thiam (actor, actress) kan ngei lem hna lo i hlasa pawl hi dakaw an nawl kan cawn mi hna an si ko cu mu.\nCD: Nai tan Chin Idol ah khan biakhiaktu na tuan si kaw, nai tan Chin Idol kha na rak i ruahchan ning tluk in a si maw? Aa zuam mi lei kap siseh, puai tawlreltu nih an tawlrel ning he.\nHl: Atu zong kha a ṭha tuk. Keimah tu nih cun hi nakin ṭha deuh seh ti khi ka duh bia. Nai tan kha Top Ten pawl zong kha ṭha tein ka ton hna i ka chimh mi hna cu Chin Idol ti mi hi Laimi nih kan ngeihchun pakhat a si tik ah hi Chin Idol level ding cun hla hi mah nih i ziak phun lawng sak le thiam i tim lo in, biana ah fung khat sak nakding ah fung hra, fung kul thiam, tampi ngaih pin ah a phuahtu le a satu tiang theih i zuam a herh ti ka chimh ko hna. Anmah zong an i zuam len i an ti khawh tawk a si ko i cohlan kha a hau ko. Hla a har tuk mi, a kerkawi tuk zong a si lo i hla tluangte a si ko mi an philh ngai mi kha cu ka hnak a ka do bak.\nCD: Chin Idol voi nolh tuah tik ah cun hi pawl tal hi cu um sehlaw, tuah sisehlaw tiah chim ding na ngei maw?\nHL: Tutan aa zuam mi Top Ten kha an thiam tuk, Top Ten leng zong kha an thiam lai ka zumh. Amahbelte zuamnak a si tik ah zuamnak ti mi te nih khin tlawmpal a kan nenh pah ca ah khan a si. Zuamnak a si bantuk in zuamnak chung luh khawh, lalh khawh ding in rak i tim cia hna sehlaw ti ka duh. Cun cawlcangh, ngaihnak hla hun sak tik ah ngaihnak muihmai ken, cawlcangh tbk kan ngeih a biapi ngai. Laimi hi mi hmaikhah lo kan hman tik ah hla kan sak chungte kha cu mi hmai khah lo um lo in ralṭha tak in sak ding i timh hi ka duh. Hla kha an muihmai ah cuang ding in. Cun nuamhsaih tuah (entertainment) le zuamnak (competition) hi aa dang. Kha Top Ten pawl kha entertainment cu tuahter hna sihlaw an mak lai—Laimi kan vanṭhatnak cu choir kan rak sak tuk tik ah solfa kan kheng lawlaw, kan aw lai lo. Asinain zuamnak tete khi kan chei deuh lo tik ah zuamnak a um tik ah zuamnak tawlreltu khiah mi pawl le a herhhai ding pawl kha ṭha tein theih cia a biapi tuk.\nCD: Hlaphuah a huam mi, aa hrawtkaa mi mino sin ah zei bia dah cah na duh?\nHL: Hlaphuah hi atu cu an thiam tuk cang i hun cah ding ah hin keimah hmanh hi a thiam lo lei ka si lai, nain an u le deuh kan si ca tu ah ka siaherh mi tu hun cah ka duh ko hna. Hla kan phuan tik ah kan uar mi hla pakhat kha copy i lak zau i tlawmpalte hun thlen, a olnak cun cu aw thlaam tang lawng in phuah hi si lo in anmah nih phun dang in ser, style dang in tuah hna sehlaw ti ka duhpiak ko hna (new style, different song). Direct copy cu chim hau lo mu. Cun, kan phuah lai ah kan hman mi biafang pawl hi a dik maw dik lo ti hlat i zuam ta hmasat hna sehlaw ka duh. Biana ah, ka cuai tuk hna an hman, cucu Laiholh ah a um lo cu mu. Ni le thla luan in ti hna kha ni le thla hluan in tiah an sak, cung thlapa khi kan mit i tonnak siseh— rak zoh ve law kan mit i tong seh ti ding kha cung thlapa khi kan i tonnak tbk an ti tik ah thlapa cung kai kan hau. Chim duh mi cu kan biafang sullam hngalh hmasat i zuam kha ka duhpiak hna bia. Hla hi a bia tuk mi, hla cuang si lo mi bia bak hi a um ve ko. Asinain a vuan tuk deuh mi khi cu si deuh lo in, a vuan ko zong ah sullam va kheng deuh mi khi sisehlaw a ṭha hnga.\nCD: Cun hlasak aa hrawt i biatak te in sak aa tim mi sin zong ah.\nHL: Uar tuk mi minung nawl I cawn tuk khi a ṭha lo. A style cu zoh i mah chung ah khumh i sak bak ding. Mi aw kha mah kaa ah khumh in sak bak lo ding. Kan tuah tik ah pingpalo a chuak tawn. Hla cu tampi ngaih ding, i cawn lo ding. An style tu cu i lak ding. An pawng um mi anmah nak hlasak thiam deuh mi kha bawmh hal, ruahnak hal i, tangdor bak a hau. Music he aa pehtlai mi pohpoh— a satu zong, phuahtu zong, tumtu zong aho poh an lungsau seh, mi tang ah I dor hna seh, an ral ṭha hna seh, an thinlung thiang sehlaw fel hna seh. Ka hakkau tuk maw? 😀 Fel hi a rak hauh ning mu, aw ṭhat ngai ṭung i ziar ngeih ngai tehna, lungthian lo tehna khi a ṭha lo. Hla cawn ṭi zong ah a har tuk. Zia tamtuk zong khi an pawngkam ca ah a har tuk. Cun hlastu nih cun biafang kheh bak i zuam a herh. Cun hlasa a si mi mino nih cun a no lio te ah hla a sak ding a si. Hla kan sak khawh lio caan te ah hla kan sak hi a ṭha bik mi a si. Kanmah le kan duh mi thil (sualnak a si lo poh ah cun) kan tuah caan te khi minung kan sinak a muru te cu a si. Kan hlasak mi tete hi vawlei dawhtertu pangpar bantuk an si.\nPrevious Tutan cu Chuak Lak in\nNext 𝗧𝗲𝗶𝗻𝗮𝗸 – 𝗞𝗮𝗻 𝗱𝗼𝗵𝗺𝗶 𝗿𝗮𝗹 𝗹𝗲 𝗸𝗮𝗻 𝘀𝘂𝗻𝗴𝗵𝗺𝗶 𝘁𝗵𝗲𝗶𝗽𝗮𝗿


Zualko ko:Esther Kum 23 nih mual a kan liamtak – Lai Lungrawn Post\nJuly 10, 2021 July 10, 2021 admin Hmuhning\nA pa, Pu Sui Thang cu (စာတိုက်မှုး) ttuannak Lumbang, Rihkhawdar, Muse tiin a thial tawn mi an si. Mai Esther hi Gym a celh tawn i,Gym dawr an phih ruangah amah te’n inn chung ah a celh lio ah thaw zat lo in a tlu.Muse Civil Hospital ah tlikpi a si nain sizung riantuan an um lo ruangah a nunnak an chanh manh lo. Muse, MYC pumhnak ah hruaitu tuan mi le Pathian tihzah ngai mi a si.\nMai Esther hi Modeling lei ah karhlan ai tim cuahmah mi a si. Unau chuahpi 3 lakah upa bik a si tiah Chinland Today Media Nih an langhter.Esther Rihsawithang Kum 23 Thihni July 10, 4:30am Hmun Muse the chin post sin in ka lak mi a si thawngpang hi.


Kan Thih Tikah Zei Ah Dah Kan Can? Thih Hnu Nunnak A Um Maw?\nREL KA DUH Abbey Abkhaz Holh Abui Acholi Holh Africa Holh Aja Akha Holh Albania Holh Altai Holh Alur American Kut Holh Amharic Holh Angolan Sign Language Arab Holh Argentina Kut Holh Armenia Holh Armenia Holh (Nitlaklei) Ateso Holh Attié Aymara Holh Azerbaijan Holh Azerbaijan Holh (Cyrillic Cafang Hmanmi) Bashkir Holh Bassa (Liberia) Bassa Holh (Cameroon) Batak (Karo) Batak (Simalungun) Batak (Toba) Belize Kriol Bete Holh Biak Bicol Holh Bislama Holh Bolivia Kut Holh Boulou Holh Cambodia Holh Cebuano Holh Changana (Mozambique) Changana (Zimbabwe) Chavacano Chichewa Holh Chiga Chin (Hakha) Chinese Cantonese (Simplified) Chitonga (Zimbabwe) Chitonga Holh Chitumbuka Holh Chiyao Holh Chokwe Holh Chol Holh Chopi Chuabo Holh Chuvash Holh Cibemba Holh Cinamwanga Holh Cinyanja Holh Citonga Holh Colombia Kut Holh Cuban Sign Language Czech Holh Czech Kut Holh Damara Dangme Holh Dayak Ngaju Denmark Holh Douala Holh Dusun Dutch Holh Edo Holh Efik Holh Emberá (Catío) Estonia Holh Ewe Holh Fante Fiji Holh Finland Holh Finland Kut Holh Fon Holh France Holh Futunian Holh Ga Holh Germany Holh Gitonga Gokana Holh Grik Holh Guadeloupean Creole Guarani Holh Guarani Holh (Bolivia) Guerze Guianese Creole Gun Holh Guéré Haiti Creole Holh Hausa Holh Herero Holh Hiligaynon Holh Hindi Holh Hungary Holh Hunsrik Iban Holh Ibanag Ibinda Holh Igbo Holh Iloko Holh Indian Sign Language Indonesia Holh Indonesia Kut Holh Ireland Holh Isoko Holh Italy Holh Italy Kut Holh Ivorian Sign Language Japan Holh Javanese Jula Holh Kabiye Holh Kabuverdianu Kachin Holh Kannada Holh Karen (S'gaw) Kazakh Holh Kazakh Holh (Arabic) Khana Holh Kikamba Holh Kikaonde Holh Kikongo Holh Kikuyu Holh Kiluba Holh Kimbundu Holh Kinande Holh Kinyarwanda Holh Kipende Holh Kirghiz Holh Kiribati Holh Kirundi Holh Kisi Holh Kisii Kisonge Holh Kituba Kongo Holh Korea Holh Kpelle Krio Kurdish Kurmanji Holh Kwangali Holh Kwanyama Holh Kyangonde Lahu Holh Lai Holh (Tiddim) Lai Holh (Zotung) Lamba Holh Lambya Lari Lenje Lhukonzo Holh Lifu Holh Lingala Holh Lithuania Holh Lomwe Holh Luganda Holh Lugbara Holh Lunda Holh Luo Holh Luvale Holh Macua Holh Madagascar Holh Maharashtra Holh Malayalam Holh Malaysia Holh Malaysian Sign Language Malta Holh Mam Holh Mambwe-Lungu Holh Mapudungun Holh Mare Holh Mauritius Creole Holh Maya Holh Mazahua Holh Mbunda Mende Meru Mexico Kut Holh Mirang Holh Mizo Holh Mongolia Holh Moore Holh Myanmar Myanmar Sign Language Nahuatl Holh (Central) Navajo Holh Ndau Holh Ndebele Holh Ndebele Holh (Zimbabwe) Ndonga Holh Nepal Holh Nepali Sign Language Ngabere Holh Ngangela Nias Holh Nigerian Pidgin Niuean Holh Norway Holh Nsenga (Zambia) Nyaneka Holh Nyungwe Nzema Holh Odia Holh Okpe Oromo Holh Ossetian Holh Otetela Holh Pangasinan Holh Pidgin (Cameroon) Pidgin (West Africa) Poland Holh Poland Kut Holh Ponapean Holh Portugal Holh Portugal Holh (Portugal) Portugal Kut Holh Punjabi Holh (Nastaliq) Quebec Kut Holh Quechua Holh (Ancash) Quechua Holh (Ayacucho) Quechua Holh (Bolivia) Quechua Holh (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Holh Rarotongan Holh Reunion Creole Holh Roma Holh (Masidonia) Romania Holh Romania Kut Holh Romany (Bulgaria) Romany (Eastern Slovakia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Holh Russia Holh Rutoro Holh Samoa Holh Sangir Sango Holh Sena Holh Sepedi Holh Sepulana Sesotho (Lesotho) Sesotho (South Africa) Seychelles Creole Holh Shona Holh Sidama Holh Silozi Holh Sinhala Holh Solomon Islands Pidgin Holh Spain Holh Spain Kut Holh Sranantongo Holh Sunda Swahili Holh Swahili Holh (Congo) Swati Holh Sweden Holh Sweden Kut Holh Tagalog Holh Tahiti Holh Tajiki Holh Talian Tamil Holh Tandroy Tankarana Holh Tatar Holh Telugu Holh Tetun Dili Thai Holh Thai Kut Holh Tigrinya Holh Tiv Holh Tlapanec Holh Tojolabal Holh Tok Pisin Holh Tonga Holh Tshiluba Holh Tshwa Holh Tsonga Holh Tswana Holh Tuluk Holh (Canton) Tuluk Holh (Chanthar Hmanning) Tuluk Holh (Hlan Hmanning) Tuluk Kut Holh Turkey Holh Tuvalu Holh Twi Holh Uigur Holh (Cyrillic Cafang Hmanmi) Ukraine Holh Umbundu Holh Urdu Holh Urhobo Holh Uruund Holh Uzbek (Roman) Uzbek Holh Valencian Vezo Holh Vietnam Holh Vietnamese Sign Language Wales Holh Wallisian Holh Waray-Waray Holh Wichi Holh Wolaita Holh Yacouba Yoruba Holh Zande Holh Zulu Holh\n1-3. Thihnak he aa tlaiin mi nih zei biahalnak hna dah an tuah, biaknak tampi nih zeitindah an leh hna?\nBAIBAL nih “thihnak a um ti lai lo” tiah bia a kan kamh. (Biathlam 21:4) Tlanhnak man nih zungzal nunnak a kan hmuhter khawhning kha ṭhen 5nak ah kan i ruah cang. Asinain atu ah thihnak a um rih ko. (Phungchimtu 9:5) Cucaah hitin biahalnak kan tuah tawn: Kan thih tikah zei ah dah kan can hnga?\n2 Mah biahalnak a phi cu kan dawtmi pakhatkhat an thih tikah a hleiin a biapi. Cun mah biahalnak hna hi kan tuah khawh men: Khoika ah dah a kal hnga? A kan zohkhenh hnga maw? A kan bawm kho hnga maw? Kan i tong ṭhan ti lai maw?\n3 Biaknak tampi nih mah biahalnak hna he aa tlaiin a phi a phunphun an pek. Biaknak cheukhat nih miṭha na si ahcun vancung ah na kai lai i miṭhalo na si ahcun hell mei ah hrem na si lai tiah an cawnpiak hna. Cheukhat nih na thih tikah thlarau pum ah naa thleng lai i a rak thi ciami na chungkhar pawl he nan umṭi lai tiah an cawnpiak hna. Cun a dang nih cun na thih hnuah biaceih na si lai i hrin ṭhan na si lai asiloah a dang pum in na kir ṭhan lai, mah cu midang pakhat in asiloah saram hmanhin a si kho men tiah an cawnpiak hna.\n4. Biaknak tampi nih mithi kong he aa tlaiin zei bantuk a hrampi zumhnak dah an cawnpiak hna?\n4 Biaknak tampi i an cawnpiaknak cu aa dangmi an lo nain mah cawnpiaknak vialte i a hrampi an zumhnak cu pakhat lawng a si. Mah cu mi pakhat a thih tikah a pum cheubang a nung rih timi cawnpiaknak hi a si. Mah cu a hmaan maw?\n5, 6. Kan thih tikah zei ah dah kan can?\n5 Jehovah nih kan thih tikah zei ah dah kan can ti kha a hngalh caah mi pakhat a thih tikah a nunnak a dih tiah a kan cawnpiak. Thihnak cu nunnak he aa ralkahmi a si. Cucaah mi pakhat a thih hnuah a intuarnak le a hngalhnak hna cu khoika hmun hmanhah a nung ti lo i a taang ti lo. * Kan thih hnuah cun zeihmanh kan hmu kho ti lo, kan thei kho ti lo i kan ruat kho ti lo.\n6 Siangpahrang Solomon nih “a thimi nih cun zeihmanh an hngal lo” tiah a ṭial. A thimi nih cun dawtnak le huatnak an ngei ti lo, “sheol ahcun rian siseh, ruahnak siseh, hngalhnak siseh, fimnak siseh a um ti lo.” (Phungchimtu 9:5, 6, 10 rel.) Salm 146:4 nih mi pakhat a thih tikah ‘a khuakhannak vialte cu a dong’ tiah a ti.\nJehovah nih minung kha vawleicung ah zungzal nun dingin a kan ser\n7. Thihnak he aa tlaiin Jesuh nih zeidah a chim?\n7 Jesuh nih a hawikom ṭha Lazaruh a thih tikah a zultu pawl kha “kan hawi Lazaruh kha aa hngilh cang” tiah a ti hna. Mah cu Lazaruh cu aa din tiah Jesuh nih a ti duhnak a si lo. Cucaah “Lazaruh kha a thi” tiah a chimh hna. (Johan 11:11-14) Jesuh nih thihnak kha i hngilh he a tahchunh. Lazaruh cu van ah a kai cang asiloah a thi ciami a chungkhar hna sinah a um cang tiah a chim lo. Cun Lazaruh cu hell ah hrem a si ti zongin a chim lo. Midang in asiloah saram in hrin ṭhan a si ti zongin a chim lo. Anih cu mang manh loin thi thlup in aa hngilhmi bantukin thihnak ah aa hngilh. A dang Baibal caang hna zong nih thihnak kha i hngilh he an tahchunh. Baibal nih Steven cu thah a si tikah “thihnak ah aa hngilh” tiah a ti. (Lamkaltu 7:60, NW) Lamkaltu Paul zong nih Khrihfa cheukhat cu “thihnak ah an i hngilh” tiah a ṭial.—1 Korin 15:6, NW.\n8. Pathian nih minung hi thi dingin a kan sermi a si lo ti kha zeitindah kan hngalh?\n8 Pathian nih Adam le Evi kha a hnuah thi ṭhan te dingin a sermi hna an si maw? An si lo. Jehovah nih a tlingmi ngandamnak he zungzal in nun awkah a sermi hna an si. Jehovah nih minung a kan ser tikah zungzal nun duhnak lungthin a kan pek. (Phungchimtu 3:11, NW) Nulepa nih an fale an tar i an thihmi kha an duh lo bantukin Jehovah zong nih a duh ve lo. Pathian nih zungzal nun dingin a kan ser a si ahcun zeicah kan thih kun?\n9. Jehovah nih Adam le Evi nawlbia a pekmi hna cu zeicah aa tlakmi a si?\n9 Eden dum ah Jehovah nih Adam kha hitin a ti: “Dum chung i a ummi thingkung vialte hi an thei na ei dih ko hna lai, sihmanhsehlaw a ṭha le a ṭhalo hngalhnak pe khotu thingkung a tlai bel hi na ei lai lo. Cu thingthei cu na ei hrimhrim lai lo. Na ei ahcun, na ei ni hrimhrim ah na thi lai.” (Genesis 2:9, 16, 17) Mah nawlbia cu zulh awkah a har lo, cun a ṭha le a ṭha lo kongah Jehovah nih Adam le Evi kha chimhnak nawl a ngeih hna. Adam le Evi nih Jehovah bia an ngaihnak thawngin a nawlngeihnak an upat kha an langhter khawh. Cun Pathian nih zeizong vialte a pekmi hna caah an i lawmhnak zong an langhter khawh.\n10, 11. (a) Satan nih Adam le Evi kha zeitindah a hlen hna? (b) Adam le Evi nih an tuahmi thil caah zeicah i silhnalh awk a um lo?\n10 Ngaihchiat awk ngai a simi cu Adam le Evi nih Jehovah nawlngaih lo awkah an i thim. Satan nih Evi kha hitin a ti: “Dum chung i a ummi thingthei hi a zeihmanh nan ei lai lo tiah Pathian nih aan ti taktak hna maw?” Mah tikah Evi nih hitin a leh: “Dum laifang i a ummi thingthei khi dah ti lo cu, dum chung i a ummi thingthei vialte hi a zei paoh kan ei khawh ko hna, . . . Pathian nih khi thing khi cu a tlai nan ei lai lo, a tawngh zong nan tawng lai lo, nan tawngh ahcun nan thi lai a kan ti.”—Genesis 3:1-3.\n11 Satan nih hitin a ti: “Cucu a hmaan lo, nan thi lai lo. Pathian nih cu bantukin a ti cu, kha thingthei nan ei ahcun nan ei cangka in amah bantukin hngalhnak nan ngei ve lai i a ṭha le a ṭhalo kha nan hngal ve lai ti a hngalh caah a si.” (Genesis 3:4-6) A ṭha le a ṭhalo kongah keimah tein biakhiahnak ka tuah khawh tiah Evi kha Satan nih ruahter a duh. Mah lengah Pathian nawl a ngaih lo ahcun zeidah a cang lai timi kong he aa tlaiin lihbia a chim. Satan nih nan thi lai lo tiah a ti caah Evi nih thingthei tlawmpal kha a lawh i a ei, cun a va zong kha tlawmpal a pek ve. Jehovah nih thingthei ei a thlauhmi hna kha Adam le Evi nih an hngalh. Asinain thingthei an einak thawngin a fiang i zulh a fawimi nawlbia kha hramhram in an buar. Thingthei an eimi nih dawtnak a ngeimi vancung an Pa an upat lo kha a langhter. An tuahmi thil caah silhnalh khawhnak zeihmanh a um lo.\n12. Adam le Evi nih Jehovah nawl an ngaih lomi cu zeicah ngaihchiat tuk awk a si?\n12 Hmasa bik kan nu le kan pa nih Sertu an upat lomi cu zeitluk ngaihchiat awk dah a si. Na cawm i na zohkhenhmi na fapa asiloah na fanu nih aan ralchanh i tuahter na duh lomi thil a tuah ahcun zeitindah na um lai? Na lung a fak tuk lai, a si ko lo maw?\n13. Jehovah nih “leidip ah na kir ṭhan lai” a ti tikah zeidah a chimduhmi a si?\n13 Adam le Evi nih nawl an ngaih lo ruangah zungzal nunnak an sung. Jehovah nih Adam kha “leidip na si i leidip ah na kir ṭhan lai” tiah a ti. (Genesis 3:19 rel.) Adam cu ser a si hlan bantukin leidip ah a kir ṭhan lai tinak a si. (Genesis 2:7) Adam cu sualnak a tuah tikah a thi i a um ti lo.\n14. Zeicah kan thih?\n14 Adam le Evi nih Pathian nawl rak ngai hna sehlaw atu tiang an nung rih ko hnga. Asinain Pathian nawl an ngai lo, sualnak an tuah i a donghnak ah an thi. Sualnak cu ṭih a nung tukmi zawtnak he aa lo. Mah sualnak ro kha hmasa bik kan nu le kan pa sinin kan co. Kan dihlak in misual in hrin kan si caah kan thihmi a si. (Rom 5:12) Asinain mah cu minung ca i Pathian tinhmi a si lo. Pathian nih minung hi thihter a kan duh lo. Cucaah Baibal nih thihnak kha “ral” tiah a ti.—1 Korin 15:26.\nBiatak nih a Kan Luatter\n15. Mithi kong biatak nih zeitindah a kan luatter?\n15 Thihnak he aa tlaimi biatak nih a hmaan lomi ruahnak tampi in a kan luatter. Baibal nih mithi cu fahnak asiloah ngaihchiatnak an tong ti lo tiah a kan cawnpiak. Kanmah nih kan chawn kho hna lo i anmah zong nih an kan chawn kho lo. Kanmah nih kan bawm kho hna lo i anmah zong nih an kan bawm kho lo. Mithi nih harnak an kan pek khawh lo caah kan ṭih hna awk a si lo. Asinain biaknak tampi nih a thimi cu kaakhatkhat ah an nung rih, cucaah biaknaklei hruaitu asiloah mithiang in an hmuhmi hna kha tangka kan pek hna ahcun a thimi kha kan bawmh khawh hna tiah an cawnpiak hna. Mithi kong biatak hngalhnak nih cu bantuk hlennak hna in a kan luatter.\n16. Biaknak tampi nih mithi kong he aa tlaiin zeitindah a hmaan loin an cawnpiak hna?\n16 Satan nih kanmah hlen awk le a thimi pawl an nung rih ti ruahter awkah a hmaanlomi biaknak kha a hman. Tahchunhnak ah, biaknak cheukhat nih kan thih tikah kan pum cheubang cu kaakhatkhat ah a nung rih tiah an cawnpiak hna. Na biaknak ah cutin an in cawnpiak hna maw asiloah Baibal nih tah cutin a kan cawnpiak maw? Mi pawl kha Jehovah he an i hlat nakhnga Satan nih lihbia a hman.\n17. Jehovah nih hell mei ah mi a hrem hna timi cawnpiaknak nih zeicah Jehovah thang a chiatter?\n17 Biaknak tampi i an cawnpiaknak cu khuaruahhar a si. Tahchunhnak ah, biaknak cheukhat nih miṭhalo pawl cu hell mei ah a zungzal in hrem an si tiah an cawnpiak hna. Cu bantuk cawnpiaknak nih Jehovah thang a chiatter. Pathian nih cu bantuk lam in mi a hrem bal lo. (1 Johan 4:8 rel.) Chimh a ngai lomi a fa kut kha mei ah a khangmi pa khi zeitindah na hmuh lai? Mah pa kha a puarhrang tukmi in na hmuh ko lai. Amah he i theihhngalh kha na duh lai lo. Jehovah kong he aa tlaiin Satan nih cutin ruahter a kan duh.\n18. Mithi kha zeicah kan ṭih hna awk a si lo?\n18 Biaknak cheukhat nih minung hi kan thih tikah thlarau ah kan i cang tiah an cawnpiak hna. Cun a thimi hna thlarau cu ṭhawnnak a ngeimi hawikom asiloah ṭih a nungmi ral ah an i cang kho. Cucaah kan upat hna awk le kan ṭih hna awk a si tiah an cawnpiak hna. Mi tampi nih mah lihbia kha an zumh. A thimi kha an ṭih hna caah Jehovah biak canah anmah tu kha an biak hna. Mithi nih cun zeihmanh an hngal lo i zei intuarnak hmanh an ngeih ti lo caah kan ṭih hna awk a si lo ti kha i cinken. Jehovah cu a kan Sertu a si. A hmaanmi Pathian a si i amah lawnglawng kha kan biak awk a si.—Biathlam 4:11.\n19. Mithi kong biatak hngalhnak nih zeitindah a kan bawmh khawh?\n19 Mithi kong biatak kan hngalh caah a hmaan lomi biaknak hlennak in kan luat. Mah biatak nih kan nunnak kong le hmailei ruahchannak kong he aa tlaiin Jehovah biakam kha hngalhthiam awkah a kan bawmh.\n20. A hnu ṭhen ah zei kong dah kan i ruah lai?\n20 A luancia kum tampi lioah Pathian sal Job nih hitin biahalnak a rak tuah: “Mi cu a thih ahcun a nung ṭhan kho lai maw?” (Job 14:14) A thi cangmi pakhat cu a nung ṭhan kho taktak hnga maw? Baibal in Pathian nih a phi a kan pekmi cu lungthawh awk ngai a si. Mah kong kha a hnu ṭhen ah kan i ruah lai.\n^ cat. 5 Mi cheukhat nih mi pakhat a thih hnuah a thlarau cu a nung peng rih tiah an zumh. A kong tam deuh in hngalh awkah A Donghnak I Fianternak 17 le 18 ah zoh.\nBIATAK 1: MI PAKHAT A THIH TIKAH A NUNNAK CU A DONG\n“A thimi nih cun zeihmanh an hngal lo.”—Phungchimtu 9:5\nSalm 146:3, 4; Phungchimtu 9:6, 10\nKan thih tikah zeihmanh kan hmu kho ti lo, kan thei kho ti lo i kan ruat kho ti lo.\nJesuh nih thihnak kha i hngilh he a tahchunh.\nBIATAK 2: JEHOVAH NIH MINUNG AN THIHMI HI A DUH LO\n“A ṭha le a ṭhalo hngalhnak pe khotu thingkung a tlai bel hi na ei lai lo. Cu thingthei cu na ei hrimhrim lai lo. Na ei ahcun, na ei ni ah na thi hrimhrim lai.”—Genesis 2:17\nEvi nih Pathian nawl a ngaih lo ahcun zeidah a cang lai timi kong he aa tlaiin Satan nih lihbia a chim. Adam le Evi nih Jehovah nawl an ngaih lo tikah misual an hung si i a donghnak ah an thi.\nAdam cu a thih hnuah a um ti lo.\nSualnak cu ṭih a nung tukmi zawtnak he aa lo i mah sualnak ro kha hmasa bik kan nu le kan pa sinin kan co. Cucaah kan dihlak in misual kan si i kan thi.\nBaibal nih thihnak kha ral tiah a auh.\nBIATAK 3: THIHNAK KONG BIATAK NIH LUATNAK A KAN PEK\n“Mi cu a thih ahcun a nung ṭhan kho lai maw? . . . Ka luatnak ding cu ka rak hngah ṭhiuṭheo ko lai.”—Job 14:14\nThihnak kong biatak hngalhnak nih a hmaanlomi zumhnak in zeitindah a kan luatter khawh?\nHell mei cawnpiaknak nih Jehovah thang a chiatter. Jehovah nih mi kha zeitikhmanh ah cu bantuk lam in a hrem bal hna lai lo.\nMi tampi nih mithi kha an ṭih hna caah Jehovah biak loin anmah tu kha an biak hna. Jehovah cu a hmaanmi Pathian a si i amah lawnglawng kha kan biak awk a si.


A poi taktak NLD nih Hakha khuathar Pu Khuk Thang a innhmun an chuh -VIDEO – Chin World News Evening\nA poi taktak NLD nih Hakha khuathar Pu Khuk Thang a innhmun an chuh -VIDEO\nOctober 28, 2020 October 28, 2020 Salai Van Chin News\nAcozah lei nih thawngthanh le ca peknak um loin innhmun an chuh. Minung pakhat nih thimfung/Mee ka poh i hi innhmun hi ka ngah tiah innhmun a cuh hna i taza a cuai hna. Cu pa nih cun tazacuainak ah a tei hna. Cucaah, innhmun a rak ngeitu Pu Khuk Thang nih thil sining a chim.\n“Hi innhmun an pekmi pa hi kan kian kho loh! Zeitik hmanh ah kan kian lai loh! Kannih sifak santlai lo, chimpiaktu a ngei lomi cu kan inn le kan lo tiang hmanh nan ṭhial lai an kan timi hi kan lung a fak. Midang kan ca ah hin tah President hi an um lo ma, anmah chung ca lawng ah ma a si, NLD ca lawng ah ma a si?” tiah acozah lei thanhnak um loin innhmun Acre 10 chuh a tongmi Pu Khuk Thang nih a chim.\nAtu bantukin Acozah lei nih thawngthanhnak le ca peknak zeihmanh um loin innhmun chuh hi cu a poi taktak khi a si. Acozah daithlan ruangah le sifak santlai lo thleidan ruangah hibantuk thil hi a um ṭheo tawn. Innhmun chuh a tongmi Pu Khuk Thang biachimmi nih kan ram hruaitu ṭhenkhat an lungfim ter hram hna seh!\nA chim bantukin midang caah President hi an um lo maw? NLD thazaang apetu caah lawngah maw NLD nih rian a ṭuan lai i hma a lak lai? Hihi a fak taktakmi thleidannak le mi zeireilo taktak a si ti khawh a si. Tehte ṭha tein a ngeihmi atu bantukin innhmun chuh a tongmi an um hi cu kan Chinram cozah cu ngaihchia ngaingai a si. VIDEO ah tlamtling tein rak ngai ve law, na hmuhning comment ah rak langhter ve. Chirhchan: The Chin Journal\nMipi sinah thawngpang thlazamh piak na duh si cun zeitik caan paoh kan i thlahzamh piak khawh zungzal hna. Kan thawngpang ṭialmi kongah, pehtlaih a duhmi nih Salai J Vanduhthar Lahnin ahpehtlaih khawh peng kan si. Cun, kan ca a kan rel piaktu nan dihlak cungah kan ilawm. Upatnak he Admin\nKhah! Dr.Sasa kongah biafiang taktak an hun phuan cang


Khah! Thil sining i thlen dawh a si cang ko hih! Da tein it ko mu ti si cang – Chin World News Evening\nKhah! Thil sining i thlen dawh a si cang ko hih! Da tein it ko mu ti si cang\nJanuary 19, 2021 Salai Van World News\nBiachahnak An Tuah Mike Adams nih.Situation Update, Jan. 18, 2021 – Game-Changing Intel Grants Trump New Pathways to Victory! – Mike Adams\nMike Adam’s nih video in bia a chim, A hohmanh January 19,20 dai te in rak um u. Nanmah le inn cio ah, Lin Wood nih a theih i keimah zong nih ka theih. Mitkuh thaw te in rak it ko u tiah Trump dirkamhtu dihlah sinah bia caah hna. Thil aithleng ding a um a ti hna. Trump dirkamh tu pawl sinah bia cahnak a tuah. Source: Joseph Thawng Z Tling\nThawngpang dang rak rel chih: Vanrang tangah a ummi, Jupiter le Mars lei in a rak zuangmi Asteroid pe 108 in Pe 302 tiang a nganmi lungtumpi 4 hna cu Joe Biden President biakamnak a tuah ni January 20 ah vawlei he a naih biknak hmun an phan lai tiah NASA lei thiamsang hna nih nizan ah an chim.\nA ngan bikmi lungtum hi pe 302 a nganmi a si i, Liberty lungphun tia a si lai tiah zumh a si. Suimilam pakhat ah khan 29000 mile per hours in a rak zuang lai i, vawlei he khan 600,000 a hlatnak tiang a hung phan lai ti a si.\nZeiruangah mah ni le mah caan thengte ah mah lungtum pa 4 hna nih vawleipi an rak fuh timi hi aho nih a sullam taktak an chim kho lo, anmah le an zumhning cio in sullam an chim cio. vawlei pin ah vawlei dagn tampi a um i an cawlcang cio. Universe thil umtuning cu a sertu Pathian (creator) lawnglawng nih a dikdiar in a hngalh lai tiah khrihfa hna nih cun zumh a si. Zei hmelchunhnak dah a si ual hnga? Source: Salai Lairamthang\nHmuhning-Cozah thar ah ahodah Chief Minister le Hluttaw Speaker a si lai?\nBy: Salai KB Thawng\nKa tlangtar hi biahalnak in ka thok bantuk in biachattu ka si lo. “Ruahdamh” sawhsawh a si i prophet zong ka si lo. Ramkheel thlihran ka bih khawh mual in ka hun thai mi a si. Cucaah, a dik lo sual tik ah ka tial mi aa palh tik ah, “Naa palh,” ti khawh a si lai lo.\nChief Minister ahodah a si kho? Chief Minister hi cu hlan ahcun Pyidaungsu in tuanvo ngeitu nih an thim tawn hna. Tutan belte, Ramkulh siseh, Ramthen siseh, Chief Minister pohpoh Daw Aung San Suu Kyi nih a thim hna lai, ti a si. Atulio Chief Minister Salai Lian Luai hi minchiatnak ngaingai a ngei lo. Cun, hmuhton a ngei cang mi a si tik ah cheukhat nih cun Chief Minister a si rih ko lai, tiah an zumh.\nAsinain, kei nih cun atulio Chin Ramkulh Cozah Chimphuannak Nawlngeitu Sipin le Electric Minister Pu Soe Htet hi ka zumh bik i aa tlak bik, tiah ka ruah fawn. Zeicahtiah, ralbawi rank sang zong a rak tuan i NLD ah direct in a luut than mi a si. Kanmah media nih thim lebang usihlaw, “Soe Htet,” tiah voi tampi au in mee kan pek ko hnga.\nMinister dang nih an tluklonak cu, media he zalong tein aa pehtlai kho mi a si. Cheukhat Hluttaw Palai le Ministers cu an riantuannak kan hal kho hna lo. Media cu Cozah le mizapi kar pehtlaihtertu hlei pakhat a si bantuk in media sin ah an riantuannak le an dirhmun a chim ngam lo mi Minister le riantuantu cu zumh an si lo. Zumh awktlak zong an si fawn lo. Kawl holh in, “Vuanci” kan ti mi cu thilrit taktak a phurtu kha chim duh mi a si. Cheukhat cu amah thilrit lawng an phurh i mizapi ca ah thilrit an phur tuk lo ti khawh a si.\nPu Soe Htet cu, a nunnem, ahopoh he bia aa ruah kho. Thilrit aa khinh mi tlam a tlinh. Biachim holhrel zong ah atulio kan Minister hna lak ah amak bik a si. Amah hi Salai Isaac Khen rian changtu a si i kum 2 le cheu lawng a tuan manh nain a rian a tlamtlinh i Chimphuannak Nawlngeitu sinak zong an pek mi a si. Daw Aung San Suu Kyi nih a thim lai, ti a si ca ah ahodah a thim lai cu kan fiang lo nain kei Chief Minister ca ah Pu Soe Htet ka zumh bik.\nAhodah Hluttaw Speaker a si kho? Atulio Hluttaw Speaker a tuan lio mi Pu Zo Bawi cu thimnak ah aa cuh ti lo i midang pakhatkhat nih an tlaih cang lai, ti cu a fiang. Cucaah, kei ka zumh ning ahcun atulio Chin Ramkulh Cozah Upadi lutlai (Advocate General) Pu Sonny Thang Cung hi ka zumh bik. Amah belte, atulio Chief Minister Salai Lian Luai tu hna hi Chief Minister pakhat dirhmun in Minister le Hluttaw sawhsawh cu an pe lo kho men ve.\nAruang cu Hluttaw Speaker cu Law (upadi) a thiam mi a si a hauh ca ah Salai Lian Luai zong cu law (upadi) lei minung a si ve. U Sonny Thang Cung zong cu thiamthiam a si. Chief Minister in direct pi in Hluttaw Palai le Minister sawhsawh ah rian pek hi an i harh kho men. Asinain, tlak ti ahcun Pu Sonny Thang Cung aa tlak bik mi a si.\nAmah belte, biahleichap ka duh. Ahoho kan chuah le kan tlin zong ah, “Kei cu mizapi nih mee peknak thawng in hi dirhmun ah ka dir,” ti hi philh hna hlah usih! Kanmah ca nakin mizapi ca ah rian a tuan ding mi kan si ti hi kan philhlo a herh. Hluttaw Palai si, Minister si, Hluttaw Speaker le Chief Minister si bu in kan i rumnak sual ahcun cucu kan lih le hrokhrawl in rian kan tuan tinak a si lai. Zeicahtiah, kan thlahlawh (lahkhah) men in rum, ti mi cu a si kho lo tuk mi a si.\nKa bia ka fun lai. Cozah thar cu Hluttaw hi February ah fehter a si lai i Cozah thar zong March thla chung thiamthiam ah an kai ve lai. Tutan Cozah thar Chief Minister ding ah ka zumh bik mi cu Pu Soe Htet le Hluttaw Speaker le Deputy Speaker ah Pu Sonny Thang Cung le Salai Lian Luai ka zumh bik hna. Biatang kaa danh bantuk in hihi a dik hrimhrim lai, a si hrimhrim lai, tinak a si lo. Source: The Hakha Times\nCovid-19 Khamhnak Si (vaccine) Hi Micheu Ca Ahcun Coronavirus Nakin Ttihnung Deuh\nThawgpang Ṭha: A rianrannak in rak tuah colh ve


Hrintthan Kan Ti Lengmang Mihi Zeidah A Si? – Chin World News\nNa hrintthan taktak hnga maw? Na hrintthan lo kho men!\nHrintthan cu a tawi fian nakin chim ahcun “Ahmanmi pehtlaihnak in Pathian he ipehtlaih” kha hrintthan cu a si. Pathian he ahmanmi pehtlaihnak in kan i pehtlaih khawh nak caah cun sual ngeihchihnak, cohlannak, zumhnak, Thiang Thlarau tinconak hna hi a herh hrimhrim mi an si. Asinain sualnak cu kan i ngeihchih cio ko ti a si. Khrih cu kan cohlan cio ko ti a si. Khrih cu kan zumh cio ko ti a si. Thiang Thlarau zong cu kan tinco cio ko ti a si. Asinain a tanglei sining he na nun lo ahcun na hrintthan rih loh tinak asi hnga. Hell mei chung in na luat rih loh tinak a si.\nCucaah na hrintthan ahcun\nHmantein Thlarau Rawl Na Ei Awk Asi (Bia. 2: 17)\nLaimi cu “ka hrintthan ko” ai timi kan tam ngai nain Sunday chun lawng bak ai pum i pumh a duh ti lomi kan tam tuk. Nan hrintthan lo caah a si. Zan pumh pohpoh ahcun church members 300/400 hrawng an umnak Khrihfabu zongah minung 30 hrawng lawng an i pum. Kan hrintthan cang, khamhnak kan co cang, vancung khua cu kan ta a si cang, kan i pumh lo zongah a poi ti lo an ti. Rawl a ei ti lomi satil cu a ngan a dam lomi an si. Rawl ttam zong a hngal ti lomi satil cu an thihnak caan a nai tuk cangmi satil an si. Zumtu ka si, hrintthanmi ka si ai ti ttung i Pathian bia, van maana hmanh ei a vun duh ti lomi, thlarau rawlttam zong a hngal ti lomi cu Khrih ah nan rak nun lo caah a si. Taksa caah rawl khim tein ei kan duh bantukin Thlarau in hrintthan a simi hna cu Thlarau rawl kha khim tein ei an duh ve. Thlarau rawl cu biatak a si. Cu biatak cu na ttam lo, ei nai timh lo ahcun na rak hrintthan lo.\nPathian He Ai Chawnbia Mi Na Si Awk Asi (1 John 1: 3)\nHrintthan cu Pathian he ahmanmi pehtlaihnak i ipehtlaih asi kan ti cang baktukin, na hrintthan ahcun Pathian nih bia an ruah lai i, nangmah zongnih Pathian kha bia na ruah ve tawn awk asi. Pathian nihcun zeitindah bia an ruah lai? Na caah ttial a simi Pathian bia, Baibal, kha rel duhnak a ngeimi na si lai. Pathian nih nihin kan chan ahcun Baibal in bia a kan chimh, Baibal in a kan cawnpiak. Cun, a herhmi le na duhnak kha Pathian na chimh ve lai. Pathian sin i kan herhmi chim cu thlacam a si. Baibal rel a duh lomi le thlacam a duh lomi kha hrintthanmi an si bal lo.\nKhrih Nawl A Ngaimi Na Si Awk Asi (Rom. 1: 5)\nHrintthan mi na si i Khrih he pumhkhat nan si cang ahcun Khrih duhnak tuah kha an duhnak ngan bik a si awk asi. Inchungkhar zong kan duhnak ai dan i kan duhmi cio poh kan tuah ahcun kan i rem kho lo. Cuvebantukcun Khrih duhnak tuah duhnak thinlung a ngei lomi cu Khrih he nan buai peng ko lai caah Khrih he pum khat an si kho hnga lo. Khrih huatmi tuah a duh pengmi minung cu hrintthanmi an si lo.\nKhrih Lungput A Ngeimi Na Si Awk Asi (Phi. 2: 5)\nKhrih nih a ngeihmi lungput cu atawinak in chim ahcun dawtnak a si. Ka hrintthan na ti ttung i na nu le na pa hmanh na dawt khawh hna lo, na unau hmanh na dawt khawh hna lo ahcun na hrintthan hrmhrim rih lo ti a lang.\nPathian A Ttihzah Mi Na Si Awk Asi (Psalms 34: 9, Bia. 11: 18)\nHrintthanmi hna cu Pathian a thei fiangmi an si. Khrih a thei fiangmi an si. Cucaah Pathian kha ttihzah awk tlakj asi kha an hngalh i Pathian kha an ttih zah. Vawlei Bawi, mi sual pawl, hmanh a ttihzah hna i Pathian a ttihzah lomi cu an hrin tthan lo, Pathian pennak an hmu kho lai lo, Hell ah an tla ko lai.\nPathian Rian A Ttuanmi Na Si Awk Asi (Mat. 28: 19-20)\nHrintthanmi hna cu Khrih a cohlang mi an si. Khrih nawl ngai lo in Khrih cohlan khawh a si lo. Khrih nih a kan fialmi cu vawlei cung ram kip ah va kal ulaw, thawngttha va chim hna uh a ti. Hi Khrih nih a kan fialmi hi hrintthanmi nihcun an tuah dih awk asi. Pastor kan si dih awk asi ka ti duhnak a si lo. Asinain Hrintthan mi pohcu Pathian ram kauhnak caah an si khawh tawk in an i tel zungzal.\nSehtan Ral A Do Mi Na Si Awk Asi (Eph. 6: 10-20)\nHrintthanmi ka si ai ti ttung i Sehtan lei a ttangmi kan tam ngai tawn. Sehtan cu Khrih ral a si. Zumtu hna ral zong a si ve. Kan nihcu Khrih i a ralkap kan si caah Khrih nih Sehtan ral doh kha a kan fial. Sehtan duhnak vialte kha kan doh lai. Sehtan program vialte kha kan doh lai. Sehtan domi na si lo ahcun na hrintthan hrinhrin rih lo tinak a si.Aung Myint Thang\nTuahsernak in khamnak kan hmuh siloin khamhnak a hmumi, hrintthanmi hna nunphung tu a si.\nBy : Rev. Aung Myint Thang


Theihter Thannak: Australia Um Laimi Nih Hi Test Nak Tuah Hi Kan Caah A Herh Bak Mi Asi. Ka Zaw Lo Ka Dam Ko Ti A Ngah Lai Lo – Chuncha News\nTheihter Thannak: Australia Um Laimi Nih Hi Test Nak Tuah Hi Kan Caah A Herh Bak Mi Asi. Ka Zaw Lo Ka Dam Ko Ti A Ngah Lai Lo\nTheihter thannak : Kan Tlangrai dirhmun a hun I thlen caah a tu le a tu ti-awk in thawng kan hun thanh lengmang. Mipi nih Thawngpaang dik kan theih a herh tuk mi a si. Khualak I a chuakvakmi Thawngpaang sasawh nih lungrethei le thinphaang in a kan tuah chel, ningcang loin a kan chiahchel a si caah Khrihfabu sin in maw asiloah Community sinin theihmi tu hi rinhcanh tlakmi thanwgpaang an si. Cucaah kan hun thanh lengmang hi a si. Laimi caah Covid-19 test nak cu July 1-3 (thaizing thok in Cawnninga tiang) ah VCBC Biakinn ah zing sml. 9:30AM-3PM tiang EACH nih man loin a kan tuahpiak cang lai.\nMedicare i ken a hau cio te lai. Tak chungah zawtnak a um cang hnu ni tlawmpal chung cu zawtnak hmelchunh lang loin a um kho ti a si caah, hi rai zawtnak i a hmelchunh ngeih lo zong ah i test kha a poinak a um lo. Hi rai hi Victoria ah karhlei a panh caah a tanglei hi cu zulh ding hrimhrim an si rih lai:-\n1:- Lock Down sang ah aa tel rih lomi zong i lenkai hrial chung cu a ṭha rih ko hnga. (lock down sang ah aa tel lomi sang ah chungkhar khat a si lomi midang 5 nih lenkai khawh cu a si) 2:- Social Distancing timi 1.5m zulhphung zulh hrimhrim ding. 3:- Lufah, khuasih, khuh, hrom fah, thawcham, hnap chuah, thilrim theihnak tlau tbk. tlawmpalte hmanh ngeih zong ah i test hrimhrim awk a si ko. 4:- Zawtnak ngeih le ngeih lo hngalh/theih lomi he kultlaih le donnak hnamh le kuh hrial chung rih ding a si ko.\nCun a biapi in a tanglei ah a dang tein thilchihmi sang hna cu Victoria cozah nih “Lock Down” sang ah a chiah hna. A cunglei Lock Down nih lengchuak sianhmi hna cu:- 1:- Rawl cawk le rawl supplies tuah. 2:- Mizaw zohkhenh. 3:- Exercise tuah. 4:- Cacawn le rian ah kal.\nA cunglei vialte hi cozah nih a kan duhsakmi a si bantukin Chinmi hna zong nih kan zulh le kan tuah ahcun Victoria le Australia ah Covid-19 in i venhimnak bawnchantu kan si cio ko hnga. Covid-19 zawtnak ngeih midang nih theih lai ṭihphaan ding a si lo. Hi zawtnak ngeih le ngeih lo i hngalhnak nih a sunglawimi nunnak i vehhimnak caah bawmchantu cio kan si kha a biapi hringhran ko.\nGood News: Australia Mipi Ca Ah A Voi Hnihnak Tangka Lut Ding\nKha USA Khausa Mi Nih Cun Theih A Herh Ngaingai Mi Asi.


Rev. Dr. Lal Pek Lian: Camp Victoria Cungah Lawmhnak – The Cherry Par\nRev. Dr. Lal Pek Lian: Camp Victoria Cungah Lawmhnak\nMinung hi Pathian nih zalonnak tling a kan pek mi kan si. Zalong tein khua kan ruat kho i bia kan khiak kho. Mi kong zong kan i ceih ngam i way-phan nak (criticism) zong mah le siarem ning hoih in kan tuah ko hna. Fak kan duh mi kan fak hna, thangtthat kan duhmi kan thangtthat hna i thangchiat kan duhmi hna zong kan thangchiat ko hna. Hi vialte hi zalonnak kan ngeih cio caah a si. Mirang hi an rak fim cingcing ko: “Na zalonnak cu ka hnarpar te ah hin a dong,” timi phungthluk an ngei. Na zalonnak kha midang na hnursuar lo ahcun, mi har na va tongh lem lo ahcun a poinak a um lo tinak a si rua. Kannih Chin miphun hi kan fimnak le hmuhtonmi lei ah kan ngakchia deuh ko rih rua, kan zalonnak hi mi hnar a va thongh lengmang i a poi ngaingai. Winele beerte kan hun rit pah hnu i fb le media ah bia kan chimmi, ca kan ttialmi cheukhat hna hi a ttialtu lila nih a fimhrin ah a rel tthan, a ngaih tthan ahcun a hmai a khaap theng lai lo.\nCamp Victoria um UCCF i kan i pumh, Pathian thangtthatnak hla kan sak, le martar hna salam kan peknak kha lawmhnak in hmulthi a ling kho. UCCF nih rualza a kan pumh, mino tampi chunmang thar le raltthatnak tling a pek hna. Kan ruahchannak arfi a cawmchuahtu a si. Covid-19 pulrai hi kan miphun caah a tthatnak lei hraap in hun chim ka duh. Hi pulrai nih a kan tlunh lio ah khan UCCF ahcun kan hruaitu upa dihlak leng chuak kho lo in an um. Miphun sersiamnak (nation building) le miphun kilvennak (national security) kong kha pumpek in a nun aa thaapmi kan hruaitu hna nih Chin mino tampi a zarh zarh in an kan cawnpiak. A donghnak ah Hakha, Thantlang lei pastorte dihlak zong an kan sawm i kan ceihmai tti hna. Caan har lio ah caan ttha kan hmu, mino 500 tluk a lamkip in an kan timhtuah khawh.\nFebruary 1 in ralkap nih aana an lak dih tik ah kha kan mino vialte kha (Hakha, Thantlang, Falam, Mindat, Matupi, le Paletwa, tbt) fimkhur tuk le ralttha tuk in mizapi hmai ah an dir ngam; an fim, an lung aa rual i an ral a ttha fawn, lungthawhnak menmen (emotional) in bia an khiak lo. Kan mino pawl kan uar tuk hna, kan i bochan fawn hna. Maw, UCCF na cungah kan i lawm tuk ee! Ceihphai na ton cuahmah zong ah a hlan-kan in timhtuahnak na kan ngeih piakmi hi hmual ngei tuk in miphun a kan ven, kan hna na kan ngamh. Minung pakhat taktak hmanh nunnak sungh ttung lo in nan fimnak le raltthatnak in teinak kan hmuhpi hram ko sawh. Pathian naa bochan i hmunlai ah a chiami na si caah khuaawng na pemh ko lai. Ramchung, a bik in ramleng um laitlai kan unau hna nih thlacamnak le chawva an ngeih mi vialte in an kan dirkamh fawn i kan i lawm bak, kan ruahchannak zong a ceu a ttha. Bawipa nih teinak kan pe tuan ko seh. Credit: Rev. Dr. Lal Pek Lian\n← Tanphu Khua ah Lai Khrihfabu Tangka le Khuami Tangka Ralkap nih an Lakpiak Hna\nRuby Mart le Gandamar Whole Sale hodah khaang? →


India Caafir Kong Tukar A Lar Ngai: India ram chung state lakah a si fak bik pakhat a si ve mi Bihar state chungah tanghra caminpuai an phi lio ca an fir mi hmanthlak le video tete internet chung an thlah cio i vawleicung media minthang BBC, The Guardian tbk tiang nih an hung thanh ve cang.\nMah ca an fir mi hi an nu le an pa tiang nih an bawmh hna ti a si. Palik zong nih an control kho hna lo, palik zong phaisa an pek hna i caminpuai phit nak hmun ah an cauk zong an ni put kho ko. Cheukhat cu an hawi or an nu le pa nih thlalang awng in cafir ding an chanh hna. Hika link ah hin rak zoh ve.\nChina Cozah Nih Reuters Thawngzamhca Website An Block: Reuters thawngzamhca website cu China cozah kong an tial ruangah China cozah nih nizaan ah khan a block piak hna,a tuhi China ram in Reuters website zoh khawh a si ti lo.\nChina communist cozah chiatnak a chim mi poah cu hiti hin block thluahmah an si ko. Reuters lawng si loin a dang New York Times, Wall Street Journal le Blomberg hna zong tuan deuh ah an block cang hna. Facebook, Tweeter le Youtube hna zong hi China cozah nih an cohlang lo, China ram ah hman khawh a si lo. The Telegraph\nYemen Ram Ah IS Ralhrang Nih Muslim Mi 137 Leng An Thah Hna: Yemen ram ah hmunhma a khur ve mi IS ralhrang 5 nih muslim biakinn mosque bomb an puah hnawh hna i minung 137 leng an thi i adang 345 leng hliam an tong hna.\nA thi mi lakah 13 hi ngakchia an si hna. Ralhrang bomb puah tu zong an thi chih. Bomb an puah hlan ah thi ding ai ready cia mi an si. Athi mi hna hi Shia muslim an si hna, IS ralhrang nih Shia muslim hna hi an rem hna lo.The Guardian\nNew Orleans Airport Ah US Palik Nih Nam Aa Tlaimi Pakhat A Kah: Richard White timi pa nih New Orleans airport riantuan tu hna nam in a zuan hnawh hna caah palik pa nih pistol in voithum a kah i sizung an tlik pi ti a si,a thi hraw lo.\nRichard White,62, hi khual a tlawng ve mi a si le si lo timi le zeiruangah dah airport riantuan tu a hliam hna ti zong theih a si rih lo. Khual tlawngmi tampi zong mah pa ruangah aa hliam mi an um len ti a si. BBC\nIndia Tlanglawng Accident Ruangah Minung 34 An Thi: Deradun le Varanasi kar a kal mi tlanglawng cu nizaan ah khan lam a pial sual caah minung 34 leng an thi i minung 50 leng hma an pu.\nHiti lam a pial sualnak a ruang theih a si rih lo. India ah hin tlanglawng accident a um pah lengmang, kan hnu thla zongah Bangalore le Ernakulam kar a kal mi tlanglawng ai let hoi i minung 11 an rak thi cang. BBC\nPosted by Lungthli Tum at 11:30


Zaangfah a si tuk hrinhrang ah, A nu a thi cang mi cu thawh a tim. Vawlei a hninh bak ko\nVideo a tangah zoh ding a um lai. Vawlei a hninh bak mi thawngpang, a zoh mi poah mithli a tla lo mi an um lo, mah bantuk in a nu a thi cang mi thawh a tim lio mi a hmuh mi poah nih an celh bak lo. Cu hngakchia te zaangfah a si khoh ning cu, Anu nih a thei lo hlan ah mual a liam tak ti a thei lo i, anu cu thawh a tim. Natein a nu nih mual a liam ta. Mah hngakchia pa thil tuah mi nih mi tampi mitthli he a chia. Mah bantuk in coronavirus ruangah mi tampi rian ngei lo in an um lio ah, migrant tampi cu rawl ei ding an ngei lo ruangah an thi cang.\nMah thil a cangmi hi Muzaffarpur railway platform ah a tlung mi a si. Bihar, muzaffar railway ah thil a cang mi a hmuh mi poah ttap lo mi an um lo. Mah hngakchia te nih a nu a thi cang mi thawh a tim mi video hi Sanjay Yadav, JD leader Tejashwi Yadav hnulh zultu nih Twitter ah a post i, mah hngakchia te nih puang cu a lak i a nu thi cang mi cu a va khuh\nAlok Pandey zong nih Twitter hmang in mah nghakchia kong hi a chim ve i, Muzaffarpur railway station ah mah bantuk in nu nih a fa hngakchiate a thi tak mi cu rawl ei ding a ngei lonak caan a sau cang lai caah, a rawl tam tuk ruangah a thimi a si lai tiah a zum ning a chim.\nRamakant Upadhyay, Deputy SP Gov’t Railway police Muzaffarpur a chim ning a cun May ni 25 ah mah thil hi a cang mi a si. Mah nufa hna hi Muzaffarpur in Ahmedabad lei ah kal ding mi an si i, Shramik Special Train aa cit ding mi an si tiin a chim. Tu lio pandamic ruangah mi tampi nih mi sifak pawl cungah dawtnak an langter thluamah lio ah mah nufa nih cun mah bantuk dawtnak cu an hmuh ve lo. Source-Timesofindia. Video a zoh duh mi nih mah ka hin zoh khawh a si lai (Video)\nBe the first to comment on "Zaangfah a si tuk hrinhrang ah, A nu a thi cang mi cu thawh a tim. Vawlei a hninh bak ko"


Lainu Zing Te A celh hrim lo Min Aung Hlaing a that khomi nih nan ihpi lai timi kongah a lungfak tuk hringhran – Chin World News Evening\nFebruary 25, 2021 February 25, 2021 Salai Van Thawngpang\nZing Te nih Min Aung Hlaing a that khomi paoh nih nan ka ihpi lai timi kongah amah hmurka le a posttu leiin fianternak an tuahmi rak than: Amah Zing Te nih a chimmi cu,”Hello everyone. Ca ka post mi ruang ii Ram leng le Ram kip tiang i a ka post tu le,a ka chim chiat mi hna nan za te cung ah ngeih thiam kan hal hna. Ka tial mi ca hi an tial dan zawng in a dik loh Cun ka lungtak i ka tial mi a fawn loh.\n“Cun Chim ka duh mi cu Chin Knowledge Media pol le Ram leng Chi Media pol hi bia le ca nan hlet tik ah a dik maw dik lo hlet hma sa uh ca hmuh cawlh le thil hmuh cawlh khin post va hmang hlah uh. Minu pa khat le Mipa pa khat ah a phun phun in thil hi ruat fawn hlah uh Media ih nan tar tik ah Minih thang chiat nak in an hawl then khat nih cun an thang that nak hna zawng a um ko lai. Kan duh nak lawng in thil hi i tim hna hlah Usih.\nZing Te Nih Min Aung Hlaing That Kho Nih Nan Ka Ihpi Lai Timi Konghe Pehtlai In Fianternak: Kan farnu a mithli a tla, amah hi capo a huam ngaimi a si i minun ttha a si, tiktok te hna a tuah i capo in zeitluk indah miphun ka dawt ti langhternak ah Min Aung Hlaing kong le kaa pumpe a timi kongah mipi sin fianhnak tuah kan duh. Atuahmi le a chimmi kha a fawinak cun non-genetic a si.\nZing Te kongah Media ngan pakhat si mi ai palh cikcek i, kawl in a thlah tu zong an i palh pinah an ca a let chintu keimah zong kai palh. Nong Genetic means a neilo mi kha an ttial i kan leh sual. Hi ca te hi a dongh tiang rak rel ve hram law na fiang ko lai. Zeihmanh asi lo mi kha biapi ah an chuah piak bia tu a si. Capo in ka tial a ti i rau lo te zongah a delete tthan ko.\nHi konghe pehtlai in keimah pumpak he kan i chawn, a ngaihchia i a mithli a tla, kei nih ka lakmi le ka laknak sources hi pahnih a um i pakhat hi ka fiang deuh lo kawl in an ttial, pakhat tu cu Chin Knowledge media ttialmi a si. Fianhnak tuah tikah ka cabia nih a tlinh lo sual ahcun ka ngaithiam uh, capo nak men in tialmi kha biapi pa ah an chuah cucu media ngan an si ve tikah ka ttial chinmi a si.\nZing Te hi tiktok te hna a tuah tawnmi a si, Singapore ah a um i mifel te a si, Facebook chung te hna i ca a thlah zongah ai fim kaan tak tak mi te a si. Cu lio ah kawl ralkap nih kan ram uknak an lak tikah a thinlung a kekkuai i a celh ve hrim lo, kan umnak hmun cio in kan celh lo i a phun phun in biachia holhchia he kan zai in kawl ralkap kan volhpamh hna.\nCu bantuk in mi tampi nih capo biatak in Min Aung Hlaing a that kho tu cu ka ram ramcheu kan pek hna lai i ka fanu kan pek hna lai tiah an ti, a tthen nih ka darling hmanh kan pek hna lai tiah lungfah tuk lungin capo biatak phun in an phuan cio. Cu bantuk in Zing Te zong nih a celh ve lo ruangah capo in a van ti ve.\nCu Zing Te nih hin kawlnu pakhat nih a van ttialmi copy in a van i capo nak a si, asinain sources 2 nih Zing Te hmurka in an van chim tikah Zing Te cu mi tampi nih an thangtthat lio ah tampi nih an soisel i a hawi le zong a chungle zong nih pumpak in an sik amah nih cun “ziah kawl nu tialmi capo in ka copy mi pei si ko cu” tiah a ti ve. Mah belte te careltu dihlak nih cun Zing Te nih ram chung buainak a siaherh tuk ruangah le kawlnu catial aa copy timi kha an theithiam ti lo.\nA donghnak ah keimah nih Halkha holh bak in a let tu zong nih Zing Te sinah ka lungtthatlonak kan chim. Lai/Chin mi hna nih ca kan leh tikah mirang kawl or viral news pawl le breaking news hi kan dawi tawn an tialmi pinah chap mi le phuahchommi cabia pakhat hmanh kan tuah lo ti kha mipi nih nan i fian a hau. Telegram hmanh ah atu tiang Donald Trump nih teinak a hmuh timi capost hi rel cawk lo in a um rih.\nChim duhmi cu Laimi nih ca kan ttial/leh tikah sources neilo in kan let lo i hi cu rihchan awk a tlak timi khi kan leh tawn. Tutan zong Zing Te kong kan tial tikah kan leh chinmi a si. Mah belte cu sources nih aa kan hlen kan ti lai cu, cun amah mualphoh an duh zong si kho men. Cu caah Zing Te nih a tialmi hi capo a si, kawlnu tialmi a si kan ti cang khah, a ruah zia kan thiam hram uh. By Salai Van Lian (Vuichip News)\nBy Salai Lairamthang: Tulio Kawlram CDM cawlcanghnak nih vawlei pi a hninh ti awk a si. Vawleicung media kip nih an chim an tial. Sikan an ngeihning an i ttanrual ning an ralthat ning chun ah sandah an piah zan ah kiam an cong. An tha a ba hrimhrim lai. Inn duah, motor khangh- thilfir le dawr bauhmi pakhat hmanh an um lo. Black Lives Matter (BLM) cawlcanghnak cu an tei cikcek hna. 2021 Nobel Peace Prize zong an ngah lai tiah zumhnak ka ngei.\nRelchih: Avoi Thumnak Stimulus Check! President Joe Biden nih Coronavirus ruangah harnak a tongmi hna chanhchuahnak caah $1.9 trillion Covid relief bill cu tuzarh friday ah hin house an an vote lai i, an pass lai tiah zumh a si. Mah bill cu The House Budget Committee nih cacawn nikhat ni ah khan vote 19-16 in an cohlan hnu ah House ah an chuahpi khawhmi a si. Mah bill chungah minung pakhat $1400 cio hmuh dingmi a tel.\nRian ngei lomi hna Unemployment a eimi hna nih zarhkhat ah $400 lengmang an ngah lai. Minung pakhat nih sumilam pakhat hlawhman cu $15 pek dingmi zong a tel. Mah chungah hin nau thah le nau hrawhnak le phungning loin US ah a lutmi hna zong nih co dingmi a tel caah Republican pawl nih senate ah an kham khawh men ti a si. Congress nih an pass khawh ahcun March thla canceo hrawng ahcun minung pakhat nih $1400 cio ngah than a si te lai.\nZomi Party ZCD Nih Ralkap UEC He Ton Ding Aa Let Than


Benjamin Hi Voikhat Hmah Bottom 3 Ah A Thut Rih Lomi Hi Phurhdah Awk Tete A Um Maw? – Chin 11 News\nBenjamin Hi Voikhat Hmah Bottom 3 Ah A Thut Rih Lomi Hi Phurhdah Awk Tete A Um Maw?\nBenjamin Sum bottom 3 ah voikhat hmanh a thut rih lomi hi timh ciami a um sual hnga maw tiah ka lung a hring ngai ko cang.\nMyanmar Idol season 4 Top finnalist 11 chung ahhin voikhat hmanh bottom 3 ah a thu bak rih lomi cu Benjamin Sum lawng a si. A dang hi an thu dih cang. A thiam bak an timi le fan zong a ngei tam bak an timi Esther le Aye Myat Phyu hi voi hnih veve an thu cang.\nZiah zei raung bik ah dah Benjamin Sum hi bottom 3 ah a thut bak ve hnga lo. Voting a tlawm cem pathum chung ah i tel lo caah a si tiah an kal ning cun a fian ning a si. Hmanhseh minung ruahnak in lung a hring ngai ko cang. Hawi dang zong hi fan an ngei tamtuk cio ko i voting zong an ngei tamtuk cio ko nain Bottom 3 ahhin a thu lomi an um hlei lo.\nBenjamin hi Bottom 3 ah thu seh ti ka duhnak a si lo. Thu bak hlah seh ti kha ka duh mi a si ve ko. Nain Esther le Aye Myat Phyu, Moo Lar le Zaw Kee te hna zong bottom 3 ah voihnih kheng te an thu cang Benjamin voikhat tel a thut ve lomi hi khuaruahhar cu a si pah ko cang.\nNikum Myanmar Idol season 3 an rak tuah lio ah khan winner a ngahmi Phyo Myat Aung kha voikhat hmanh bottom 3 ah a rak thu lomi a si. A dang an rak thu dih cio. Nain Phyo Myat Aung kha voikhat hmanh botton 3 ah thu lo tein wunner a ngah mi a rak si.\nNikum bantuk in tukum zong hi Benjamin Sum hi winner si te seh ti phun in ruah ciami le timh ciami hna an ngei hnga maw tiah lung a hring pah ko. Nikum kha Phyo Myat Aung caah pei a hlan tein winner nan timh piak i bottom 3 ah voikhat hmanh nan thut ter duh lo kha tiah Kawl pawl soisel media ah a rak lar taktak bal.\nMipi voting hi bia hi an khiah taktak hnga maw aw ti hi ruah lo awk a tha lo. Tuzan zong ho poh nih Naw Say Say Htoo a tla lai tiah ruah ciomi a si i a tla taktak ko. Zahan a hlasak an ngaih khan a tla men lai tiah an zumh mi a si i tuzan ah a tla taktak ko. Tan Khun Kyaw zong kha Myanmar Idol lei he tlaampal buainak an ngei ti zong rak theih a si a tla ko. Voting hi a kal taktak lo hlah maw aw. An mah tuanvo ngeitu nih uar bikmi hi an ngei ko hlah maw. Benjamin Sum hi tuanvo ngeitu an uar bik ruangah a si men lai tihi ruah awk a um ngai. Tanhmi ngei lo tein khua ruat hmanh law.


A tlangval he thitumh loin kum (4) chung an umti nak kong le, achir/ngaihchihnak kong cu Aye Thin CHo Swe nih achim – Vaurawng\nA tlangval he thitumh loin kum (4) chung an umti nak kong le, achir/ngaihchihnak kong cu Aye Thin CHo Swe nih achim\nMipi nih caankhat lio ah tha rak pek mi hlasak thiam Aye Thin Cho Swe nih duhnak pakhat lawng zumh in arak um caah alungfahnak ,remh awk tha ti lomi palhnak , a ngaihchihnak kong cu achim cang .\n“Aye Thin cu thitumhnak tuah loin ,nungak tlangval duhnak in kum 4 chung kan umti , fa kan pawi , tuanvo lak piak ka si lo. Then ka si caah Single mother in ka um cang . Hi nunnak hi hohmanh nih duhmi asi lo . siikan kan lonh caah asi . Adonghnak ah thim din lam aum ti lo ..kan duhmi he cun nunti le khuasak cu kan duh ko .Asinain akarlak ah tlamtlin lonak in kan um . HI kong hi ka hmet tein ka ruat tawn , duh/dawt ahcun aza ko tin ka rak ti . A hnu ah hi lam hi ka thim cang . Hi lam ka thim lo cun zei ka tuah lai .\nKa fa phiat lawng atang ko . Keicu mah zawn lawng aruat mi ka si lo .Adang cu chim ka thiam lo .Ka ton mi chungin ka chim .\nAtu ka ton mi thil hi ahar tuk mi tampi aum . Pakhat khat siah keimah kan ka ti hnawh ti in ka um . fa ka ngeih tikah pawngkam nih caihphai tampi kan si . Singlei mother in apa zong langh lo ..ka theih lo ah caihphai ka si .Asinain an chim cawk ti lai lo …Nusal tha pakhat sining in ka dir khawhnak ding ka zuam . Hi bantuk i cawn nakin fimnak ah i lak kha atha mi asi . Mi pakhat kha zumh tuk lo ding, Single mother hi afawi hrim lo,pawngkam caihphai kan tong tuk . Ka palh cang mi cu remh awk tha ti lo .\nTei khawh ka zuam , ka fanu zong an dawt dih ,ka chung le zong nih an dawt dih asinain kapkhat lei chung lawng kan si . Minung cu aum lo mi hi kan duh khun caah kap khat lei chungkhar caah aupat tikah alungfah ding hi ka ruahpiak kho lo tin achim .\nKeimah sin ara mi buainak cu asi khawh chungin tei ka zuam ko ,ka tih ti lo . Fa ka ngeih lai ka ti tikah pawngkam le mibu cohlan lo ding kan phang , cucaah ngaktah an tam khunnak ,ka ngeih lai maw, phiat lai dah ti thim ding lawng aum .\nAsinain keicu kan pahnih in hi vawlei harnak hi kalpi ka duh i ka thim mi asi .Minung cu apalh mi lawng te kan si ,,cucaah ka zuam chih ko ,tei khawh ka zuam tin a ton mi cu achim .\nBe the first to comment on "A tlangval he thitumh loin kum (4) chung an umti nak kong le, achir/ngaihchihnak kong cu Aye Thin CHo Swe nih achim"


Doh Hau loin SAC Ralkap nih Kayin Ram i an Sakhaan an Zaamtak – Hakha Cherry\nKayin ram kulh, Thailand ramri, Thanlwin tivakam ah a ummi SAC ralkap sakhaan (Uh-tuh-tah) cu KNU nih doh hau loin SAC ralkap pawl nih an zaamtak, tiah Kayin thawngzamhnak KIC nih hmanthlak pawl he a langhter.\n“May 6 zaan ah khan doh hau loin an zaamtak. KNU nih kan kulh dih cang hna caah Thailand lei ah an zaam hna. Mae-kha-tha timi SAC ralkap sakhaan pakhat pawngkam ah a um i, mahka ah cun kir te hna sehlaw a dawh,” tiah KNU ttuanvo ngeitu pakhat nih a chim.\nSAC ralkap nih an zaamtakmi Uh-tuh-tah sakhaan ah nihin zinglei sml. 9:00 ah khan KNU Brigade-5 an vung kal i, SAC nih an kaltakmi bomb kuan hawng pawl lawng an taantakmi an hmuh hna. The Chin Journal\nMay 7, Yangon (KIC)\nThantlang khua mi le Ralkap cu kan ttang ti lai kan ii bawm lai tiah Biaruah nak an ngei..\nA si taktak hnga maw?Thantlang khuanu khuapa Nih Ralhrang Bawipa Bohmu an va len Zei poh kan i bawm lai,Dai tein kan um ko lai,tiah bia an ruah..MAH Uico Ralhrang pa nih a si tak ee a tha tuk kan ii bawm hna lai ee a ti hna le Lunglawmh nak ah HNI ZUN KHAT cio Lenman a phalh hna ti asi….Johnf Thawng


David Lai nih Paletwa ralzaam a bawmhnak kong he petlaihin mi tampi an thinhun tuk cang\nDavid Lai nih mah bantuk in mah le inn ah um ngam lo in, kawl ralkap le AA pawl ruangah ralzam dirhmun a phan mi kan unau Paletwa ralzam pawl hna ca ah Yangoon ah hlasak piak in kut a dawh piak hna. Mah tangka a chuak mi vialte hi a di lak in ting 50 leng a si. Ma bawmhnak vialte hi amah David Lai nih an umnak ah va kal in a va pek hna\nThilsining zeihpaoh a fiang ko caah cozah lei zong nih theithiam ding a si ko, mah bantuk in David report a tuah tu hi mi tha a si lai lo caah mipi tampi nih theih an duh ngai mi a si, David nih mipi rah u tiah a sawm mi an si lo, David nih a sawmmi an si lo buin David Lai cungah mah bantuk in lungput ngei in report a tuahtu hi thei a si ah cun fakpi in chim hrim ding a si tiah an ti cang.\nAtangah thil sining cu fiangtein rel khawh a si. ….Hlasakthiam David Lai nih Paletwa ah tangka bawmhnak a pek pah in motor cung in hla a sakpiak hna i mitampi nih an buut ca ah tazacuai timh mi kong Chin Ramkulh Cozah nih a ceihmai nain a fiang kho rih lo, tiah April 13 ah kan theih.\nHi kong ah Chin Ramkulh Cozah Chimphuannak Nawlngeitu Sipin le Electric Minister Pu Soe Htet nih, “Sami ah aa dor mi ralzaam bawmhnak a pek hna. A phanh lio a si ca ah ralzaam pawl thinlung a nuam deuh nakhnga tiin a motor cung in hla a sakpiak hna. A aw an theih i an va buut mi tu khi a si. Amah kan chawnh zong ah cuticun a kan leh ko. Reportnak ca a phanh tik ah Chin Ramkulh Cozah nih kan ceih lio i a fiang kho rih lo. Hihi amah nih a pumhkhawmh hna i stag-show a tuahpiak mi hna a si lo.\nRalzaam zawnruahnak he Yangon in a rak ra i bawmhnak a pek hna pin ah an thinlung dam nakding ah tiin hla a sakpiak mi hna tu khi a si,” tiah a chim. Hi kong ah amah hlasakthiam David Lai zong phone kan chawnh nain kan pehtlai kho lo. Paletwa khua pawng hrawng ah nihin tiang Cozah ralkap le AA hriamtlai kahdohnak a um peng i Paletwa ralzaam hi 2018 November thla in April thla canceo tiang ah minung 5000 leng an si cang. Hi hartong hna ca ah Cozah le CSOs hna nih bawmhnak an pek cio hna. Cheukhat hmun ahcun bawmhnak pek ngam a si rih lo, tiah kan theih.\nBe the first to comment on "David Lai nih Paletwa ralzaam a bawmhnak kong he petlaihin mi tampi an thinhun tuk cang"


Australia Perth Khua Um Chin Khrihfabu Asimi Nazareth Church (UPC) Nih Sunglawi Tak In Biak Inn Lutnak An Tuah - The Chin Celebrities\nOctober 25, 2020 October 28, 2020 1 min read hleicung@gmail.com\nBy;Ram Tin Thei: Nihin ah Perth khua i Chin Khrihfabu asimi Nazareth Church (UPC) nih an Biakinn luhnak le Pathian sinah pekchanhnak an tuahmi ah an ka sawm ve i ka vai itel kho ve. 2012 thawk ah dirhmi Khrihfabu asi i milu 150 fai an si nain an lung aa rual, an thawng taktak. An Church Pastor cu Rev. Van Hlei Thang asi.\nCovid-19 restrictions ruangah mi tampi sawm khawh asilo caah; Perth Chin Khrihfabu kip i Pastors le Church Chairman/Secretary cio an sawm hna i, Roca peknak le Kutput laksawng peknak hna in caan an hmang cio ve. Zanriah zong thaw taktak in an kan dangh fawn.\nBawipa nih Chin Miphun a kan dawt hringhran. Mi ramdang i kan pemnak cio ah amah thangthatnak le biaknak hmunhma thatha a kan pek. Atu Nazareth Church hehin Perth khua ah Chin Biakinn 3 kan ngei cang. WACEC zong an remh cuahmah lio asi i, tukum donghlei or hmaikum thawk ahcun Biakinn luhnak an tuah kho ve theu lai ti ka zumh.\nCovid -19 ruangah vawleipi lungre thei in kan um lio caan zongah biakinn luhkhawhnak lunglawmhnak a kan pek caah kan Pathian cungah lawmh a um hringhran ko.\nCNF Cu Dirhmun Fek Ngeilo Nan Si A Ti Cang Hna


PDF Nih Dalaan Pawl Le Non CDM Pawl Hna Cu,Khua Chung In,Chuak Dih Vial Ding In A Ti Cang Hna. – Chintanbo\nMay 29, 2021 admin MYANMAR NEWS 0\nDalaan le Non-CDM pawl May 31 hlan ah Natmauk khua chuahtaak ding Natmauk PDF nih a thanh.Laknak: The Hakha Times…Chin capar rel ding a um chap. Lam A Tlaumi Vanmi Part-1: Newspaper catlap ah rian a lawngmi an chiah chihmi cu din loin ka zoh i rian ka kawlnak ah suimilam zoh zong thei ti loh. Alarm ka chiahmi zinglei suimilam 4 cu a van awn i cu bakin cun zinglei pei a si cang hi tiah ka van theih ceo a si. Ka thawpi cu ka chuah i tu zan caah cun za rih seh tiah ka ti cu ticun ka mit benh cu kai phoih i cabuai cungah ka chiah. Ruah nih cun din loin a sur i ka umnak inn cung cih cu ruah fang nih a peh peh in an tlak ko hna.\nThlitu nih kutka a hranh caah kutka cu a mah le a mah ai khak i a si lai tiah ka ti i va hrenh dingin ka tho i ka hei kal. Inn hnulei kutka cu a rak i awng taktak i thli zong cu a hrang tuk lem lo caah zei nih dah a awnter ti hi ka ruat pah. Cun kutka hram ah minung kalnak a cinmi keneh hna cu ka hmuh caah ka lau ngaingai ko.\nCu lioah ka ke bakin kut pahnih nih a rak ka tleih i ka lau tuk caah ei ka nu tiah ka au. Ka ke cu ka van zoh cu minung pakhat nih a kut hnih in a rak tleih ko cu ka hmuh. Ka hmai ah cun a khuk ai bil i a sam a sau ngaimi a lu cu tang ah a khun.Ka ke cu fek tein a tleih i a kut cu a ther pah. Zaangfahnak tein na inn ah ka dorter ko mi dang cu an inn kutka ai hrenh dih cang le hi ti hin cun ka thi lai tiah aw ther ngaiin a chim.\nA aw ka theih bakin nu a si timi cu ka theih i zei dah hi tluk tlai ah nu nih cun hi ti hin a um tiah ka ruat colh. Saupi khua ruat ti loin a poi lo a ngah ko ra ra inn chung ah na thil hna an cin dih kha nai thleng la ka ti i a liangin ka tleih i ka thawh. Cun inn chungah ka hruai.\nInn chungah kan lut i ka ihkhun cungah ka tthutter. Cun a rannak in ka hnipuan a lummi cu ka chuah hna i a pawngah ka chiah piak. A lu cu ai khun peng caah sam nih a hmai cu a huh hna i fiang tein ka hmu kho loh. Hi hi i thleng mu coka ah rawl ka ser la tiah ka chimh. Cun coka ah ka kal colh. A chim lawng ka chim rawl hleimi zong a um loh.\nA thar in chumh a hau ko ka ti i rian rang taktak in rawl chumh cu ka thawk. Kai rian ranh tuk ruangah facang cu ka thlek sual i coka ttuang cungah cun an i tthek hna. A rannak in ka khuk kai bil i ka ruh hna. Cu lioah innpi lei cu ruah lo piin ka hei zoh duk sual.


Thantlang Nih Ti Le Mei Bawmhnak Kan Hmuhcia Cang Caah Kan Herh Ti Lo; Pu Ram Khar – THE CHINLAND POST\nThantlang Nih Ti Le Mei Bawmhnak Kan Hmuhcia Cang Caah Kan Herh Ti Lo; Pu Ram Khar\nCity Hunter| 2018 April 25| Thantlang ah Bogyoke Aung San milem chiahding, tohdingmi kong he pehtlai in Thantlang Sipin Committee haotu ton biaruahnak ngeih lio ah ‘Thantlang nih ti le mei bawmhnak kan hmuhcia cang caah ti le mei bawmhnak kan herh ti lo’ tiah The Chinland Post ah a chim.\nThantlang ah Bogyoke Aung San milem chiahding le tohdingmi kong ah ramchung ramleng Chinmi tampi nih Aung San milem nakin zeidang thanchonak tu kan tuanpiak deuh uh tiah social media ah an duhnak an langhter cio. Cu bantuk in cheukhat nih Aung San milem chiah le toh hi a tha, Bogyoke hi upat awktlak a si a timi zong an um ve.\nBogyoke milem nakin khua caah a thahnem deuhmi ti, mei le lam hna tuah deuh hna seh law a tha deuh lai tiah an chimmi kong ah hiti hin The Chinland Post ah a chim.\n“Mei cu kan herh ti lo 2018-2019 kum ah maha-dat line sing 5000 an kan pek ko, atu kum May thla dih hlan ah riantuan an dih cang lai. Ti kong ah Vice President sin ah kan hal cangmi a si, thla 11 budget chungah minute pakhat ah Gallon 300 tluk a chuakmi an kan pek fawn lai. Cucaah cun ti le mei cu hmuh cia ah kan i ruah. Khauchung lam luti hor zong 50 renglo kan tuah ko. Cun inn karlak lam zong Concrete lam in kan tuah, khua thanchonak kong ah cun kan i zuam i kan i tuansek ve ko. Cucaah Bogyoke milem zong a herh thiam ve ko. Kawlram chungah Bogyoke milem tuahnak ding caah cozah nih budget a pek hna ti cu a um bal theng lo. Kanmah Thantlang lawng kan si lai, khua dang an tuahmi hna cu a lenglei sponsor in an tuahmi a si” tiah Thantlang Sipin Committee Haotu Pu Ram Khar nih a chim.\n“Bogyoke milem cu pangpar dum caah tiin ekah-5 kan rak chiah chungmi khualuh hauka chak deuh teah khin a um i khi hmun ah amah milem zong kan chiah ko lai. Pangpar dum caah vawlei cu kan ngei nain zeihmah kan tuah bal lo caah a si. Atutan sing 300 kan hman dingmi hi amah milem caah sing 100 lawng kan hman lai i a tangmi sing 200 cu a lam cawhnak le pangpar dum hmunhma tuahnak caah kan hman lai i pangpar dum ca taktak cu a dang tein hmaikum ah budget ngan deuh kan hal than lai. Hi milem tuah timhmi cu sing 100 man a san pe 6 hrawng a si lai. Tender in auh cia a si lo, a tu ni tiang a sokmi zong an um lo tikah kanmah sipin nih kan tuah te ko lai. Hi kongah ramkulh cozah nawl peknak aa tel lo i kanmah duh tein kan halmi hna a si” ti zong The Chinland Post ah a rak chimchih.\nMilem ai-awh ah khua thanchonak tuahpiak ding le mizapi lei chimhruahnak le hnatlaknak laakpiak ding in Chin ramkulh Sipin minister sin ah Thantlang Sianghleiruun Chungkhar (TSC), Thantlang Youth Association (TYA) le Chin Family Group nih capek in an hal. Hi bu pathum hi Thantlang khuachung zatlaang phu ah a nganbik le khua a huaptu bu an si.\nRamkulh sipin minister sin ah ca an chiahmi cu; ‘Bogyoke milem cu Thantlang khuachung lamton hmun pakhat khat ah kan chiah lai tiah kan theihmi thawngpang le milem sernak ding caah ks. sing 300 a dih dingmi ai-awh ah khuachung nih kan herh deuhmi lam, mei, ti le thianhlimhnak caah nan kan tuahpiak naklai, hi milem ser lo awk a tha lo nan ti si ah cun rian thok hlan ah “United Nations Declaration on the Rights of Indigenous Peoples (UNDRIP) poh-ma (19) le a tu kawlram nih hman lio mi tlangcung mi kilvennak upadi (2015) pohmah (5) ning in mizapi/khuapi lei chimhruahnak le hnatlaknak um hnu lawngah nan kan tuahpiak naklai kan in nawl hna’ ti a si tiah kan theih.\nPrevious Hakha Ah Tangkua Camipuai A Sungmi Siangngakchia 68 An Si\nNext Chinram Zaanglekcelh Zung Bawmhnak In Avoi 2nak Hakha Town Churches Pumpululh Chuih Zuamnak An Tuah Lai


Thawngpang Chia Lak Ah KNLA 5 Battalion Nih Thawngpang Ttha Tuk An Kan Thanh Tthan Hih - Khuaruah Har News\nMay 16 zinglei suimilam 3:00am hrawng ah khan kawl rallokap pawl cu Pha Pon district, Kayin state, (Karen state) ah BGF, Boulder Guard Force le KNLA 5 battalion an ni kap i BGF, Boulder Guard Force minung 12 an nunnak a liam.\nMah long hmanh si lo in ASC ralhrang zong minung 3 an kah thih fawn tiah theih asi. KNLA ralkap hna nih tuni BGF, Boulder Guard Force minung 12 le SAC ralhrang an kah thihmi cu lung a hmui bak ko.\nNizan tihni zong ah khan SAC ralhrang nih mawtaw pathum bak in an phurhmi eidin vialte cu KIA nih an rak piak dih hna. An lak piak mi hna cu facang bag 170, chiti, ngapih, kalape, cini, nuhsibu le ngachoh pawl an si.\nMah lawng hmanh si lo in kawl rallokap nih datsi an phurhnak mawtaw tiang in KIA nih mihni suimilam 10:15am hrawng ah an rak kah piak hna tiah theih a si. Cun kan hnung lei ah Alaw Bum tlang ah BGF, Boulder Guard Focre le KIA, KNU, KNLA hna cu fak taktak in an rak i kap i zeimaw zah an rak thi cang.\nMIDS 4 Winner Esther Dawt Chin Sung Maw Dawh Nati Deuh Miss Univers 2020 Ai Zuam Mi Thuzar Wint Lwin


CBCUSA YOUTH CONSULTATION – CBCUSA\nGroup 10 in kan i then hna le tu lio Khrihfabu Mino kan i hruainak kong kan i ceih hna. Tlamtling tein kan i ceihmi dihlak report cu a rauh hlan ah kan rak thlah te lai. Mino hruaitu upa nih fiang tein kan hmuh khawh mi cu atu lio mino hi US in a thang mi lawngte an si cang le a luancia mino he an khuaruah ning, an umtuning, le an duhmi thil an i khat ti lo. Cucaah 3rd generation mino pawl aw-ann hi tampi theih a herh ko ti kan ruah caah hi camp hi kan tuah mi cu asi. Fiang deuh in Mino director Pastor David Thawma nih report a kan thlah piak te lai le kan ceihmi tete rel khawh asi te lai. A hlei in kan nu le pa nih ttha te’n nan kan rel piak dingin kan in nawl hna. Nan fa le kan ruahning le kan dirhmun nan kan theih piak ding hi a biapi taktak tiah kan ruah.\nAvoi 2nak CBCUSA Youth Conference


Chinram November Thimnak Kong Hi A Ropui Ko Lai hi – Chin 11 News\nChinram November Thimnak Kong Hi A Ropui Ko Lai hi\nPosted By: victor victor June 4, 2020\nNovember thimnak Chinram hodah a thawng hnga?\nNLD khi 2015 lio bantuk cun an thawng tuk ti lai lo, nain Suu Kyi a lar tuk caah rampi cozah cu duh zong duh lo zong ah an ser than hrimhrim ko lai.\nChinram, abik in Hakha le Thantlang peng ah cun NLD le CNLD hi biatak ngai in an i zuamcawh te lai. USDP cu chimtlak an si ti lai lo, arti khuai kho dawh an si ti lo.\nChin mipi nih mee pek ding ah an zoh bikmi cu ‘ahodah kan khua caah thahnemnak a tuah kho lai? Aho dah cozah power a ngei te lai?’ timi hi a si. Laitlang khuate ah ‘federal le ral lo’ an buaipi lem lo. Thanchonak development kha 1nak ah an zoh i 2nak le 3nak zong ah development kha an zoh ko.\nUSDP nih 2015 hnu in cozah an tlaih khawh ti lo caah Vuanci Pu Van Thawng le Dr. Hmuh Thang zong an mipi caah zei pipa an tuan kho ti lo. Zei pipa an tuan khawh ti lo caah mipi nih an thim than duh hna nak ding lam a tlawm ngai cang.\nAtu lio sining ah cun CNLD zong nih cozah a ser khawhnak ding lam a tlawm tuk, cozah an ser khawh hlei lai lo caah an minung MP thim cu pakpalawng a si ko tiah a ruatmi khuate an tampi lai. CNLD nih strategy tha an ngeih a herh te lai.\nNLD cu cozah huham he campaign an tuah lai caah an thawng ngai rih ko lai. Nain, khuapi ah cun an thazaang a der deuh te lai. Cozah cu an ser rih ko lai nain 2015 lio tluk cun thawn dawh an si ti lo.


Joe Biden Chunmang an von phuan cang hih! Thawngpang ṭha tuk a si – Chin World News Evening\nJoe Biden Chunmang an von phuan cang hih! Thawngpang ṭha tuk a si\nJanuary 20, 2021 January 20, 2021 Salai Van World News\nBiden 100 Days Plan le Coronavirus Rescue Plan. President Elect Joe Biden nih Coronavirus ruangah harnak a tongmi hna chanh chuahnak caah $1.9 trillion hmang in timhlamhnak a ngeihmi cu a thanh cang bantuk in a tawifiannak in ka rak tial lai. Mah plan hi ni 100 chungah cun a tuanchuah khawh lai tiah zumh a si. Georgia Senator thim tharmi democrats palai pahnih Certified an tuah hnu ah an fehter colh dingmi plan pawl zong a tel chih.\n1. Stimulus Check $1400 ngah than a si lai. Second Stimulus Check $600 he fonh chih in $2000 tiah an ti. Asinain tuan deuh ahcun Biden nih a dang tein $2000 ti phun in a chim nain President an thim hnu ah a bia a dang deuhmi a lo. Zatlak sa hei ti ko usih. Hi hnu kum 15-20 hrawng i Retired, Pension lami caah phaisa thoh ding a um te men lai lo.\nTuan deuh i $600 pek lio ahcun kum 17 a chunglei dependent pawl kha $600 ngah a si lo, asinain tutan ahcun $ 1400 hi an ngah le ngah lo ding a fiang rih na loin an ngah men lai tiah zumh a si. A rauh hlan ah a dikdiar in a chuak lai i kan theih than te lai.\n2. Biden plan ahcun Unemployment Benefit kha zarh khat ah $400 pek ding ti a si. Second Stimulus ahcun zarh khat ah $300 pek a si i, pek caan kha March thla 2021 tiang lawng a si. Asinain atu Biden plan ahcun zarh khat ah $400 a si lai i, September thla tiang ngah khawh a si lai. Biana ah punghman i $200 a ngah tawnmi nan si ahcun atu an pek dingmi $400 he fonh chih ahcun zarh khat ah $600 lengmang September thla tiang na ngah lai tinak a si. Rian luh than a duh lomi an tam chin kho men.\n3. Federal Minimum Wage cu sumilam pakhat ah $15 in karhter a si lai. Atu lio Federal Minimum Wage cu $ 7.25 a si. Asinain New York, Washington D.C tibantuk le a cheukhat state ahcun state cozah nih minimum wage hi $15 tiang a pe cangmi an um. State cheukhat ah mininum wage $15 a phan rih lomi nan um ahcun atu tan plan ah fehter hnu ahcun $15 ngah cio a si cang lai. Mah nih hin small business pawl a tha te men hna lai.\n4. Coronavirus ruangah Inn man mortgage a pek kho lomi, inn hlan man a pe kho lomi hna caah bawmhnak a um lai. Foreclosure le Eviction moratorium bawmhnak zong September thla tiang a caan an sauh rih lai. 5. State, County le City cozah bawmhnak pin ah sianginn le coronavirus testing caah bawmhnak le Coronavirus khamhnak si phawtzamhnak caah bawmhnak a te lai. Democrats pawl nih an penmi State le City cheu khat pawl bankruptcy an si dang caah an chanh chuahmi hna sidawh a si.\n6. Kum dih 2020 caah, ngunkhuai tax nan file tik ah Child Tax Credit timi kha kum 6 in kum 17 karlak ngakchia pakhat caah $3000 na ngah khawh lai. Kum 6 a tling rih lomi ngakchia caah Child Tax Credit $3600 ngah khawh a si lai. 7. Small Business caah bawmhnak pek thawnmi PPP loan a si lomi Grant pekmi bawmhnak a um kho lai tiah zumh a si. A cung le plan paw hi House ahcun an pass ciami a si. Senate ah an chuahpi lai i, an pass le cangka Joe Biden nih minthut hnu ah fehter colh a si lai.\n8. Second Stimulus Check $600 a ngah rih lomi nan um ahcun tax nan file tik ah recovery rebate credit ti in claim than khawh a si lai. Tax file an tuah piak tu kha nan chimh lai i, ngah than khawh a si lai. 9. Joe Biden President a si le cangka ni 100 chung Federal Cozah nih mask i hruk dih ding in a thanh lai. 10. President Trump nih Muslim ralhrang an tamnak ram tralvel ban a tuahmi, visa a phihmi ram pawl cu a on than hna lai. Muslim ralhrang US ah a lut chuak than khomi dirhmun kan phan kho.\n11. President Donald Trump nih a rak chuah taakmi, Paris Climat Agreement ah a lut than lai. China, India le Russia nih zulh phung na zulh duh lo ruangah President Trump nih a rak chuah taakmi a si. 12. US ah phungning loin a rak lutmi million 11 renglo hna cu US citizen pek dingah congress nih an pass lai tiah zumh a si. Democrats pawl nih thimnak paoh i an tei khawhnak dingah Citizen an pek dingmi hna si lai ka zumh.\n13 Siangngakchia hna nih sianginn kainak caah phaisa an cawi leiba Student Loan cu pek rih lo ding in a ngol ter hna lai. $10000 tiang cham ti lo ding in a pek khawh men ti a si. 14. World Health Organization (WHO) lut than ding in biachahnak atuah lai. WHO nih China lei a ttan hlei ah China nih phaisa a thawhmi a tlawm tuk caah President Trump nih a chuak taakmi a si.\n15. Nu sinak le pa sinak a thlengmi pawl [ Trangender ] cu sianginn zun inn ah anmah duhning in pa zun nak le nu zunnak ah luh le chuah khawh a si lai. Kan fanu, fapa tete caah a him lo ngai cang lai. Ralrin ngaingai kan hau lai. 16. Canada ram Alberta province in US Nebraska tiang khan 1,200 a sau dingmi gas pipeline pi an cawh cuahmah liomi cu Joe Biden nih Executive Order hmang nih a ngolter hna lai.\nMi tam deuh nih an hgalh le an theih khawh ve nak hnga share cio khawh a si. Source: Salai Lairamthang\nBy Hrambik Lian: US Rampi Thimnak A Buainak Cu ‘Prophet’ Deu Pawl Nih Tamtuk Bia An Phuan Ruangah Si\nLawmh a um tuk hringhran: Hakha ummi caah thawngpang ṭha tuk a si hih!


Nu Pawl Lawng Si Loin Pa Virgin Hi Zeitindah Nu Nih Kan Theih Khawh Hna Ning A Si Lai Nungak Pawl Nih Cun Theih Bak Ding A Si Hihi Cu – Bawipa Tlang\nVirgin kong tial tikah NU kong lawng deuh hi tial peng a si. Cu cu ahman ve ko nain PA zong hi virgin um khawh thiam thiam a si. Cu cu zeitindah PA virgin cu Nu nih kan theih khawh ning a si lai timi TOI nih alanghter. Cu alanghtermi hi nu le pa kongah thuk piin hlathlainak a tuahtu hna nih an chimning hoih in a si. Zeitindah ka pasal hi virgin bak a si ti nu nih kan theih khawh lai timi phun 3 in langhter tuah u sih. Na pasal cu nu dang he a sualti lo, a thiangbak ko ti na theih khawhnak dingah cun a zankhatnak ah a ningzak lai.\nNupa sinak nan tuah lai zongah nupi le tuaitam a ngam lai lo. Nupi le zitmuai loin na cung a kai lai. Cun, na pasal cu minute pakhat hlanah aa lim kho lai. Cu lawng si loin na pasal cu a chiatha a fak lai i athi a chuak kho ve. Cu cu zeitindah a si khawh ti ah cun Pa zong hi nu pawcung alawn ballomi hna cu an cuarpar ah anaang te nih a tlaih ve hna. Cu cu nu he a ih tikah acat i athi a chuak ve.\nCu caah nu siseh pa siseh virgin kan timi le virgin lo kan timi kar hi tampi aa thlaunak theih khawhlo zongah zeitimaw te tein theih khawhnak lam a rak um ve. Cu caah nu nih siseh pa nih siseh virgin timi theih khawhnak lam tha tein an um ko. Pasal le virgin lo tukmi cawlcangh cu nu nih fawi tein a theih ko lai. Cu bantuk in nu virgin lo cu Pa nih theih khawh ve a si tiah TOI nih a ti. Credit: dailychinstar\nPrevious Article Phone Chungah Hibantuk Hi Nu Nih Maw An Zoh Deuh Pa Nih Dah An Zoh Deuh\nNext Article Nu nih Hin Zeibantuk Pa ZUZU pungsan Dah An Duh Timi Natheih ah Cun Aza Ko Pa Pawl Nih Theih Bak Ding A Si Hih Mu